MT Il-Ġurnal Uffiċjali tal-Unjoni Ewropea L 73/1

REGOLAMENT TA' IMPLIMENTAZZJONI TAL-KUMMISSJONI (UE) 2016/387

tas-17 ta' Marzu 2016

li jimponi dazju kompensatorju definittiv fuq l-importazzjonijiet ta' tubi u pajpijiet tal-ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (1) (“ir-Regolament bażiku”), u b'mod partikolari l-Artikolu 15 tiegħu,

Billi:

1. PROĊEDURA

1.1. Bidu

(1) Fil-11 ta' Marzu 2015, il-Kummissjoni Ewropea (“il-Kummissjoni”) bdiet investigazzjoni antisussidji fuq l-importazzjonijiet fl-Unjoni ta' tubi u pajpijiet tal-ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja (“il-pajjiż ikkonċernat”) fuq il-bażi tal-Artikolu 10 tar-Regolament bażiku. Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (2) (“in-Notifika ta' Bidu”),

(2) Il-Kummissjoni bdiet l-investigazzjoni wara ilment ippreżentat fis-26 ta' Jannar 2015 minn Saint-Gobain PAM Group, (“l-ilmentatur”) f'isem produtturi li jirrappreżentaw aktar minn 25 % tal-produzzjoni totali tal-Unjoni ta' tubi u pajpijiet tal-ħadid fondut duttili. L-ilment kien jinkludi evidenza prima facie ta' sussidjar u tad-dannu materjali li jirriżulta minnu, li kien biżżejjed biex jiġġustifika l-bidu tal-investigazzjoni.

(3) Qabel inbdew il-proċedimenti u b'konformità mal-Artikolu 10(7) tar-Regolament bażiku, il-Kummissjoni għarrfet lill-Gvern tal-Indja (il-“GtI”) li kienet irċeviet ilment dokumentat kif suppost li jallega li importazzjonijiet sussidjati ta' tubi u pajpijiet tal-ħadid fondut duttili li joriġinaw mill-Indja kienu qed jikkaġunaw dannu materjali lill-industrija tal-Unjoni. Il-GtI ġie mistieden għal konsultazzjonijiet bil-għan li tiġi ċċarata s-sitwazzjoni rigward il-kontenut tal-ilment u biex tinstab soluzzjoni li jaqbel magħha kulħadd. Il-GtI laqa' l-offerta ta' konsultazzjonijiet u sussegwentement dawn saru. Matul il-konsultazzjonijiet, il-partijiet ma waslu għall-ebda soluzzjoni miftiehma b'mod reċiproku.

1.2. Il-proċedura sussegwenti

(4) Sussegwentement, il-Kummissjoni informat lill-partijiet kollha bil-fatti u l-kunsiderazzjonijiet essenzjali li fuq il-bażi tagħhom kien maħsub li jiġi ffissat dazju fuq l-importazzjonijiet fl-Unjoni ta' tubi u pajpijiet tal-ħadid fondut duttili li joriġinaw mill-Indja. Barra minn hekk, produttur Indjan ieħor Tata Metaliks DI Pipes Limited (“Tata”) ippreżenta ruħu u pprovda l-kummenti tiegħu.

(5) Il-partijiet kollha ngħataw perjodu li fih setgħu jikkummentaw dwar id-divulgazzjoni.

(6) Fit-28 ta' Jannar 2016 saret seduta ta' smigħ mal-Uffiċjal tas-Seduta għall-Kummerċ fuq talba ta' Electrosteel Castings Limited.

1.3. Il-proċediment antidumping parallel

(7) Fl-20 ta' Diċembru 2014, il-Kummissjoni ppubblikat avviż f'Iil-Ġurnal Uffiċjali tal-Unjoni Ewropea (3) dwar il-bidu ta' investigazzjoni antidumping fuq l-importazzjonijiet fl-Unjoni ta' tubi u pajpijiet tal-ħadid fondut duttili li joriġinaw mill-Indja abbażi tar-Regolament tal-Kunsill (KE) Nru 1225/2009 (4) (“ir-Regolament antidumping bażiku”).

(8) Fit-18 ta' Settembru 2015, permezz tar-Regolament ta' Implimentazzjoni tal-Kummissjoni (UE) 2015/1559 (5), il-Kummissjoni imponiet dazju antidumping proviżorju fuq l-importazzjonijiet ta' tubi u pajpijiet tal-ħadid fondut duttili li joriġinaw mill-Indja (“ir-Regolament antidumping proviżorju”). Il-konklużjonijiet definittivi ta' dik l-investigazzjon huma suġġetti għal regolament separat (6).

(9) L-analiżijiet tad-dannu, il-kawżalità u l-interessi tal-Unjoni mwettqa f'din l-investigazzjoni antisussidju u f'dik parallela dwar l-antidumping huma mutatis mutandis identiċi, minħabba li d-definizzjoni tal-industrija tal-Unjoni, tal-produtturi tal-Unjoni rappreżentattivi u tal-perjodu tal-investigazzjoni hija l-istess fiż-żewġ investigazzjonijiet.

1.4. Il-partijiet interessati

(10) Fin-Notifika ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. B'mod partikolari, il-Kummissjoni infurmat lill-ilmentatur, lil produtturi magħrufin oħrajn tal-Unjoni, lill-produtturi esportaturi magħrufin u lill-awtoritajiet Indjani, lil importaturi, fornituri u utenti magħrufin, lil operaturi tas-suq, kif ukoll assoċjazzjonijiet magħrufin li huma kkonċernati dwar il-bidu tal-investigazzjoni u stednithom jieħdu sehem.

(11) Il-partijiet interessati kellhom l-opportunità jikkummentaw dwar il-bidu tal-investigazzjoni u jitolbu seduta ta' smigħ mal-Kummissjoni u/jew mal-Uffiċjal tas-Seduta fi proċedimenti kummerċjali. L-ebda parti interessata ma talbet seduta ta' smigħ biex tikkummenta dwar il-bidu.

1.5. Il-kampjunar

(12) Fin-Notifika ta' Bidu, il-Kummissjoni ddikjarat li hija x'aktarx tieħu kampjuni mill-partijiet interessati skont l-Artikolu 27 tar-Regolament bażiku.

1.5.1. Il-kampjunar tal-produtturi u l-importaturi tal-Unjoni

(13) Ma kien meħtieġ l-ebda kampjunar tal-produtturi tal-Unjoni. Hemm tliet kumpaniji jew gruppi ta' kumpaniji biss li jimmanifatturaw il-prodott ikkonċernat fl-Unjoni u tnejn minnhom, li jirrappreżentaw madwar 96 % tal-produzzjoni totali tal-Unjoni, ikkooperaw fl-investigazzjoni.

(14) Fir-rigward tal-importaturi mhux relatati, biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta' Bidu. Ma kienx hemm importaturi mhux relatati li ppreżentaw lilhom infushom fi żmien l-iskadenzi stabbiliti fin-Notifika ta' Bidu.

1.5.2. Il-kampjunar tal-produtturi esportaturi fl-Indja

(15) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi kollha fl-Indja biex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tar-Repubblika tal-Indja għall-Unjoni Ewropea sabiex tidentifika u/jew tagħmel kuntatt ma' produtturi esportaturi oħrajn, jekk hemm minnhom, li jistgħu jkunu interessati jipparteċipaw fl-investigazzjoni.

(16) Tliet produtturi esportaturi fil-pajjiż ikkonċernat ipprovdew l-informazzjoni mitluba u qablu li jiġu inklużi fil-kampjun. Huma koprew 100 % tal-esportazzjonijiet mill-Indja matul il-perjodu ta' investigazzjoni. Għalhekk, il-Kummissjoni ddeċidiet li l-kampjunar ma kienx meħtieġ.

1.6. It-tweġibiet għall-kwestjonarju u ż-żjarat ta' verifika

(17) Intbagħtu kwestjonarji lit-tliet produtturi esportaturi jew gruppi ta' produtturi fl-Indja, lit-tliet produtturi tal-Unjoni kif ukoll lill-utenti li ppreżentaw lilhom infushom fl-iskadenzi stabbiliti fin-Notifika ta' Bidu.

(18) It-tweġibiet għall-kwestjonarji waslu mingħand tnejn mit-tliet produtturi esportaturi Indjani. Il-Kummissjoni għalhekk qieset li t-tielet produttur esportatur waqaf jikkopera mal-investigazzjoni.

(19) Fl-istadju tal-bidu, il-produtturi u l-utenti tal-Unjoni li kkooperaw qablu li l-informazzjoni miġbura fl-investigazzjoni antidumping parallela tista' tintuża wkoll fil-proċedura. Għexieren ta' utenti ressqu informazzjoni minbarra dawk li kienu diġà ppreżentaw irwieħhom fl-investigazzjoni antidumping parallela.

(20) Il-Kummissjoni fittxet u vverifikat l-informazzjoni kollha li pprovdew il-produtturi esportaturi fl-Indja u li tqieset neċessarja għal determinazzjoni proviżorja ta' sussidjar. Saru żjarat ta' verifika f'dawn il-kumpaniji li ġejjin: — Electrosteel Castings Ltd, Kolkata, l-Indja (“ECL”); — Jindal Saw Limited, New Delhi, l-Indja (“Jindal”).

1.7. Il-perjodu ta' investigazzjoni u l-perjodu ta' analiżi

(21) L-investigazzjoni tas-sussidju u tad-dannu kopriet il-perjodu mill-1 ta' Ottubru 2013 sat-30 ta' Settembru 2014 (“il-perjodu tal-investigazzjoni” jew il-“PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta' Jannar 2011 sa tmiem il-perjodu tal-investigazzjoni (“il-perjodu ta' analiżi”).

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(22) Il-prodott ikkonċernat huwa tubi u pajpijiet tal-ħadid fondut duttili (magħruf ukoll bħala grafit ta' ħadid fondut sferojdali) (“pajpijiet duttili”) li joriġinaw mill-Indja, li attwalment jaqgħu fil-kodiċijiet NM ex 7303 00 10 u ex 7303 00 90. Dawn il-kodiċi NM qed jingħataw biss għall-informazzjoni.

(23) Il-pajpijiet duttili jintużaw għall-provvista tal-ilma tax-xorb, għar-rimi ta' drenaġġ u għat-tisqija ta' art agrikola. It-trasport tal-ilma permezz ta' pajpijiet duttili jista' jkun ibbażat fuq il-pressa jew fuq il-gravità biss. Il-pajpijiet ivarjaw bejn 60 mm u 2 000 mm u huma twal 5,5, 6, 7 jew 8 metri. Dawn normalment ikunu miksijin bis-siment jew b'materjali oħra u fuq barra jkunu miksijin biż-żingu, miżbugħa jew miksijin bit-tejp. L-utenti finali ewlenin huma l-kumpaniji tal-utilitajiet pubbliċi.

(24) Jindal u l-Gvern tal-Indja (“GtI”) affermaw li l-pajpijiet duttili, li mhumiex miksijin, la minn ġewwa u lanqas minn barra (“pajpijiet mikxufin”), għandhom ikunu esklużi mill-prodott ikkonċernat fuq il-bażi li tali tubi u pajpijiet huma prodotti nofshom lesti b'karatteristiċi fiżiċi, tekniċi u kimiċi differenti u ma jistgħux jintużaw biex iwasslu l-ilma mingħajr ma jiġu pproċessati aktar. Barra minn hekk, il-pajpijiet mikxufin mhumiex interkambjabbli mal-prodott ikkonċernat u għandhom użu finali differenti.

(25) L-ilmentatur ikkontesta din l-affermazzjoni u argumenta li pajpijiet duttili kollha, kemm jekk miksijin kif ukoll jekk le, għandhom l-istess karatteristiċi fiżiċi, tekniki u kimiċi bażiċi u għandhom l-istess użu finali. L-ilmentatur kompla jargumenta li l-operazzjonijiet ta' kisi intern u estern huma meqjusin bħala operazzjonijiet ta' finitura li jirrappreżentaw sa 20 % biss tal-kostijiet totali tal-produzzjoni tal-pajpijiet duttili u ma jbiddlux il-karatteristiċi bażiċi ta' pajp duttili. L-ilmentatur kompla jenfasizza li l-pajpijiet mikxufin bħala tali ma għandhom l-ebda funzjoni jew użu effettiv fis-suq finali, għajr dak li jwasslu l-ilma u d-drenaġġ u ma jinbiegħux fis-suq tal-Unjoni iżda huwa meħtieġ li jinksew qabel jitpoġġew fis-suq u li jikkonformaw mal-istandards tal-UE. Barra minn hekk, il-pajpijiet mikxufin tal-ħadid fondut duttili jaqgħu taħt l-istess kodiċi doganali bħall-pajpijiet miksijin u għalhekk l-esklużjoni tagħhom tista' twassal għaċ-ċirkomvenzjoni ta' kull miżura kompensatorja u ddgħajjef l-effikaċja ta' dawn il-miżuri meta wieħed iqis il-kapaċità sinifikanti li għandhom l-esportaturi Indjani biex il-kisi jagħmluh fl-Unjoni (madwar 80 000 tunnellata metrika fis-sena). F'dan ir-rigward, l-ilmentatur kompla jafferma li l-importazzjonijiet ta' pajpijiet mikxufin mill-Indja żdiedu ħafna mill-2013 'il hawn u dawn l-importazzjonijiet kienu kważi tliet darbiet ogħla fl-2015 mill-2013. Fil-fehma tal-ilmentatur din ix-xejra x'aktarx li tkompli.

(26) L-investigazzjoni uriet li l-pajpijiet mikxufin ma għandhom ebda funzjoni jew użu effettiv fis-suq, u ma jinbiegħux bħala tali fis-suq tal-Unjoni. Huwa meħtieġ li dawn il-pajpijiet jgħaddu minn aktar ipproċessar, jiġifieri jinksew minn ġewwa u minn barra, qabel isiru kummerċjabbli u qabel ikunu jissodisfaw l-istandards tal-UE għat-twassil tal-ilma u d-drenaġġ. Filwaqt li l-konformità mal-istandards tal-UE mhijiex neċessarjament fattur li jiddeċiedi l-ambitu tal-prodott, il-fatt li jrid isir ipproċessar addizzjonali fuq pajp mikxuf qabel ma jitqiegħed għall-użu finali, huwa fattur li wieħed ma jistax jinjora meta jkun qed janalizza jekk pajp mikxuf huwiex prodott finali jew nofsu lest. Il-Kummissjoni għalhekk tqis li l-pajpijiet mikxufin tal-ħadid fondut duttili għandhom jitqiesu bħala pajpijiet duttili nofshom lesti.

(27) L-oġġetti nofshom lesti u l-oġġetti lesti jistgħu madankollu jitqiesu li jifformaw prodott wieħed jekk (i) jikkondividu l-istess karatteristiċi essenzjali u, (ii) l-kost tal-ipproċessar addizzjonali mhumiex sostanzjali (7). Mingħajr dubju l-kisi intern u estern iżid karatteristika essenzjali lill-pajpijiet mikxufin li tikkonferixxi fuq dawn il-pajpijiet karatteristika essenzjali u bażika li hija meħtieġa għall-użu essenzjali tagħhom fis-suq tal-Unjoni, jiġifieri, li jwasslu l-ilma u d-drenaġġ b'konformità mal-istandards tal-UE. Barra minn hekk, ma hemmx dubju li l-kost biex jiżdied il-kisi intern u estern fuq pajp mikxuf normalment jammonta għal mhux aktar minn 20 % tal-ispejjeż tal-produzzjoni ta' pajp duttili. Għaldaqstant, l-ipproċessar addizzjonali jrid jitqies sostanzjali.

(28) Minn dan jirriżulta li t-tubi u l-pajpijiet tal-ħadid fondut duttili ma jistgħux jitqiesu li jiffurmaw prodott wieħed flimkien mal-pajpijiet duttili lesti (miksijin minn ġewwa u minn barra) u għaldaqstant għandhom jitqiesu esklużi mill-prodott ikkonċernat.

(29) Barra minn hekk, il-Kummissjoni ma rriżultalhiex li hemm riskju konsiderevoli ta' ċirkomvenzjoni jekk il-pajpijiet mikxufin jiġu esklużi mill-ambitu tal-prodott. Il-pajpijiet mikxufin huma importati minn kumpanija waħda relatata ma' Jindal li, għall-kuntrarju ta' dak qed jafferma l-ilmentatur, għandha kapaċità limitata biex il-kisi tagħmlu fl-Unjoni. Skont id-dejta vverifikata tal-Kummissjoni l-kapaċità hija ta' 15 000 tunnellata metrika fis-sena. Barra minn hekk, minkejja li l-importazzjonijiet tal-pajpijiet mikxufin mill-Indja jidher li qed jiżdiedu wara l-perjodu tal-investigazzjoni, il-volumi għadhom limitati (inqas minn 10 000 tunnellata metrika fl-2015) skont informazzjoni mill-ilmentatur. Minħabba l-kapaċità limitata li għandha l-kumpanija relatata fl-Unjoni li tagħmel il-kisi u l-pjan ta' direzzjoni tan-negozju kurrenti għas-snin li ġejjin fir-rigward ta' pajpijiet mikxufin, jiġifieri ta' bejn 15 000 u 21 000 tunnellata metrika, mhuwiex probabbli li dan is-sit ta' produzzjoni jista' jwassal għal influss qawwi ta' pajpijiet mikxufin bil-għan waħdieni li jinksew sabiex jiġu evitati d-dazji għall-pajpijiet lesti fl-Unjoni, u b'hekk tista' tqum kwistjoni skont l-Artikolu 23 tar-Regolament bażiku.

(30) Jindal talbet li l-pajpijiet bil-flanġ magħmulin mill-ħadid fondut duttili għandhom jiġu esklużi mill-ambitu tal-prodott.

(31) Għall-kuntrarju tal-pajpijiet mikxufin, il-pajpijiet bil-flanġ huma pajpijiet tal-ħadid fondut duttili pproċessati b'kisi intern u estern. Il-pajpijiet bil-flanġ għalhekk huma adattati biex iwasslu l-ilma u d-drenaġġ mingħajr aktar ipproċessar. Essenzjalment, dawn jinqatgħu f'tulijiet minn pajpijiet duttili tal-ħadid ta' tul sħiħ u jiġu ffittjati bi flanġi li jridu jitqabbdu bil-boltijiet u l-iskorfini filwaqt li l-pajpijiet l-oħrajn tal-ħadid duttili jitqabbdu permezz ta' sokit. Ma jistax jitqies li l-kost tal-ipproċessar għall-qtugħ tat-tul u ż-żieda tal-flanġi jbiddlu l-karatteristiċi bażiċi ta' pajp tal-ħadid duttili, li huma t-twassil tal-ilma u d-drenaġġ jew li jinvolvu l-ispejjeż tal-ipproċessar sostantivi. Għalhekk, għalkemm ċertu pproċessar addizzjonali huwa meħtieġ għall-manifattura tal-pajpijiet bil-flanġ minn pajpijiet tal-ħadid duttili, il-Kummissjoni qieset li dawn jifformaw prodott wieħed u t-talba għall-esklużjoni ġiet miċħuda.

(32) Minħabba l-kunsiderazzjonijiet imsemmija hawn fuq, il-prodott ikkonċernat huwa definittivament iddefinit bħala tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali) (“pajpijiet duttili”), għajr pajpijiet duttili li għandhom kisi intern u estern (“pajpijiet mikxufin”), li joriġinaw mill-Indja, li attwalment jaqgħu fil-kodiċijiet NM ex 7303 00 10 u ex 7303 00 90.

2.2. Il-prodott simili

(33) L-investigazzjoni uriet li l-prodott ikkonċernat kif iddefinit hawn fuq, immanifatturat u mibjugħ fl-Indja kif ukoll il-prodott immanifatturat u mibjugħ fl-Unjoni għandhom l-istess karatteristiċi fiżiċi, kimiċi u tekniċi bażiċi u, għalhekk, huma prodotti simili skont it-tifsira tal-Artikolu 2(c) tar-Regolament bażiku.

3. IS-SUSSIDJAR

(34) Fuq il-bażi tal-informazzjoni inkluża fl-ilment u t-tweġibiet għall-kwestjonarji tal-Kummissjoni mill-GtI u mill-produtturi esportaturi, ġew investigati l-prattiki ta' sussidju u l-miżuri (skemi) speċifiċi relatati li ġejjin, li allegatament jinvolvu l-għoti ta' sussidji: (I) It-trasferiment dirett ta' fondi u t-trasferimenti potenzjali diretti ta' fondi (l-Artikolu 3(1)(a)(i) tar-Regolament bażiku) — Garanziji għal Self mill-Bank Ċentrali tal-Indja — Self mogħti mill-Fond għall-Iżvilupp tal-Azzar — Il-promozzjoni tar-Riċerka u l-Iżvilupp fis-settur tal-Ħadid u l-Azzar — Il-faċilitazzjoni tal-proċess ta' akkwist tal-art (l-Istat tar-Rajasthan) — l-Iskema ta' Rifużjoni tad-Dazju (II) Id-dħul tal-gvern li suppost huwa dovut li jkun mitluf jew li ma jinġabarx (l-Artikolu 3(1)(a)(ii) tar-Regolament bażiku) — Skema ta' Unitajiet Orjentati lejn l-Esportazzjoni — Skema ta' Fokus fuq il-Prodott — Skema ta' Fokus fuq is-Suq — Skema ta' Awtorizzazzjoni tal-Importazzjoni Ħielsa mid-Dazju — Skema ta' Promozzjoni għall-Esportazzjoni ta' Prodotti ta' Kapital — Skema ta' Awtorizzazzjoni bil-Quddiem — Skema ta' Inċentivar tal-Esportazzjonijiet Inkrementali — Eżenzjoni mill-VAT jew remissjoni mill-VAT (il-Gvern tal-Gujarat) (III) Il-provvediment ta' oġġetti jew servizzi għal rimunerazzjoni inqas minn adegwata (l-Artikolu 3(1)(a)(iii) tar-Regolament bażiku) — L-għoti tad-drittijiet għal estrazzjoni ristretta (faħam) — L-għoti tad-drittijiet għal estrazzjoni ristretta (mineral tal-ħadid) — Il-provvediment ta' art (l-Istat tar-Rajasthan) — Taxxa fuq l-esportazzjoni tal-mineral tal-ħadid

3.1. Skemi li għalihom ma rriżultatx evidenza ta' sussidju

3.1.1. Skemi li ma tawx benefiċċju lill-kumpaniji

— Garanziji għal Self mill-Bank Ċentrali tal-Indja

(35) L-ilmentatur afferma li fil-passat il-GtI pprovda garanziji għal self permezz tal-Bank Ċentrali tal-Indja lill-produtturi fis-settur tal-azzar. Huwa jgħid li l-benefiċċju mogħti hija d-differenza bejn l-ammont imħallas għas-self, li kien iggarantit u l-ammont li kieku kien jitħallas għal self simili mingħajr il-garanzija tal-Gvern. Huwa jgħid li s-sussidju jikkonsisti mid-differenza bejn l-ammont tal-imgħax jew il-primjum li l-kumpanija kieku kienet tħallas għas-self kieku dan kien inkiseb fuq bażi kummerċjali b'kunsiderazzjoni għall-punti ta' riferiment u l-ammont li tħallas bħala riżultat tal-fatt li s-self kien iggarantit mill-GtI.

(36) Iż-żewġ produtturi esportaturi Indjani rċevew self minn għadd ta' banek, inkluż mill-Bank Ċentrali tal-Indja. Madankollu dan is-self ma kienx iggarantit mill-GtI. Barra minn hekk, ir-rati tal-imgħax imħallsin kienu konformi mal-kundizzjonijiet tas-suq mitluba minn banek oħrajn għal self simili.

(37) Bħala konsegwenza, il-Kummissjoni ma sabet l-ebda evidenza ta' sussidjar għal din l-iskema.

— Self mogħti mill-Fond għall-Iżvilupp tal-Azzar

(38) L-ilmentatur afferma li l-GtI jagħti self biex jiffinanzja proġetti ta' Riċerka u Żvilupp fis-settur tal-ħadid u l-azzar billi juża l-Fond għall-Iżvilupp tal-Azzar. Huwa jgħid li l-benefiċċju mogħti hija d-differenza bejn l-imgħax iddebitat fuq is-self mill-Fond għall-Iżvilupp tal-Azzar u l-imgħax li kieku kien ikun iddebitat bil-kundizzjonijiet tas-suq fuq self kummerċjali.

(39) Iż-żewġ produtturi esportaturi Indjani ma rċevewx self mill-Fond għall-Iżvilupp tal-Azzar matul il-PI.

(40) Bħala konsegwenza, il-Kummissjoni ma sabet l-ebda evidenza ta' sussidjar għal din l-iskema.

— Il-promozzjoni tar-Riċerka u l-Iżvilupp fis-settur tal-Ħadid u l-Azzar

(41) L-ilmentatur afferma li l-GtI jipprovdi fondi biex iħeġġeġ proġetti ta' Riċerka u Żvilupp fis-settur tal-ħadid u l-azzar. Huwa jgħid li l-benefiċċju jikkorrispondi għall-ammont ta' finanzjament ipprovdut (50 % tal-ispejjeż imġarrba għar-Riċerka u Żvilupp).

(42) Iż-żewġ produtturi esportaturi Indjani ma rċevewx fondi b'din l-iskema matul il-PI.

(43) Bħala konsegwenza, il-Kummissjoni ma sabet l-ebda evidenza ta' sussidjar għal din l-iskema.

— Il-faċilitazzjoni tal-proċess ta' akkwist tal-art u l-provvediment ta' art għal rimunerazzjoni inqas minn adegwata (l-Istat tar-Rajasthan)

(44) L-ilmentatur afferma li produttur esportatur Indjan wieħed kien eliġibbli għal din l-iskema. L-iskema tikkonsisti mill-faċilitazzjoni tax-xiri tal-art għal proġetti li jipprevedu l-investiment ta' biljun rupee u iżjed u jekk 25 % tal-art tinxtara mill-iżviluppatur waħdu. Huwa jgħid li l-benefiċċju huwa l-pagament mill-Gvern ta' Rajasthan tal-75 % li jifdal tal-valur tal-art.

(45) Iż-żewġ produtturi esportaturi Indjani ma rċevewx fondi b'din l-iskema matul il-PI.

(46) Bħala konsegwenza, il-Kummissjoni ma sabet l-ebda evidenza ta' sussidjar għal din l-iskema.

— Skema ta' Unitajiet Orjentati lejn l-Esportazzjoni

(47) L-ilmentatur afferma li l-produtturi esportaturi tal-prodott ikkonċernat huma eliġibbli għal din l-iskema u wieħed għandu jippresumi li dawn applikaw għaliha minħabba li jesportaw parti kbira mill-produzzjoni tagħhom.

(48) Kumpanija rreġistrata bħala Unità Orjentata lejn l-Esportazzjoni hija intitolata għal eżenzjoni u/jew rimborż ta' għadd ta' dazji u taxxi. Huwa jgħid li l-benefiċċju huwa l-ammont ta' dħul li kieku jkun dovut lill-Gvern u li ntilef.

(49) Iż-żewġ produtturi esportaturi Indjani ma kinux irreġistrati bħala Unitajiet Orjentati lejn l-Esportazzjoni matul il-PI.

(50) Bħala konsegwenza, il-Kummissjoni ma sabet l-ebda evidenza ta' sussidju għal din l-iskema matul il-PI.

— Skema ta' Fowkus fuq is-Suq

(51) L-ilmentatur afferma li l-produtturi esportaturi tal-prodott ikkonċernat huma eliġibbli għal din l-iskema li tagħti d-dritt għall-krediti fuq id-dazju li jikkorrispondu għal perċentwal tal-valur FOB tal-esportazzjonijiet lejn ċerti pajjiżi. Il-krediti fuq id-dazju jistgħu jintużaw biex jikkumpensaw għad-dazji fuq l-importazzjoni u b'hekk il-benefiċċju mogħti jikkorrispondi għall-ammont ta' dħul li kieku jkun dovut lill-Gvern u li ntilef.

(52) Iż-żewġ produtturi esportaturi Indjani ma rċevewx krediti ta' dazju b'din l-iskema matul il-PI.

(53) Bħala konsegwenza, il-Kummissjoni ma sabet l-ebda evidenza ta' sussidju għal din l-iskema matul il-PI.

— Skema ta' Awtorizzazzjoni tal-Importazzjoni Ħielsa mid-Dazju

(54) L-ilmentatur afferma li l-produtturi esportaturi tal-prodott ikkonċernat huma eliġibbli għal din l-iskema li tippermetti għal importazzjoni ħielsa mid-dazju tal-inputs, il-karburanti, iż-żejt, is-sorsi tal-enerġija u l-katalisti li jintużaw bħala input fil-proċess ta' produzzjoni, sakemm ikunu ssodisfati ċerti kundizzjonijiet. Huwa jgħid li l-benefiċċju hu l-ammont ta' dħul li kieku jkun dovut lill-Gvern u li ntilef.

(55) Iż-żewġ produtturi esportaturi Indjani ma bbenefikawx minn din l-iskema matul il-PI.

(56) Bħala konsegwenza, il-Kummissjoni ma sabet l-ebda evidenza ta' sussidju għal din l-iskema matul il-PI.

— Skema ta' Awtorizzazzjoni bil-Quddiem

(57) L-ilmentatur afferma li l-produtturi esportaturi tal-prodott ikkonċernat huma eliġibbli għal din l-iskema li tippermetti għall-importazzjoni ħielsa mid-dazju tal-materjali tal-input għall-produzzjoni ta' prodott jew kategorija ta' prodotti speċifiċi, jew prodotti intermedjarji li jridu jiġu esportati jew li tqiesu li kienu esportati. Huwa jgħid li l-benefiċċju huwa l-ammont ta' dħul tal-Gvern li kieku jkun dovut u li jintilef.

(58) Iż-żewġ produtturi esportaturi Indjani ma bbenefikawx minn din l-iskema matul il-PI.

(59) Bħala konsegwenza, il-Kummissjoni ma sabet l-ebda evidenza ta' sussidju għal din l-iskema matul il-PI.

— Skema ta' Inċentivar tal-Esportazzjonijiet Inkrementali

(60) L-ilmentatur afferma li l-produtturi esportaturi tal-prodott ikkonċernat kienu eliġibbli għal din l-iskema, li hija simili għall-Iskema ta' Fowkus fuq is-Suq u tagħti d-dritt għal krediti fuq id-dazju li jikkorrispondu għal perċentwal tat-tkabbir inkrimentali miksub fis-sena finanzjarja 2012-2013 meta mqabbla mas-sena finanzjarja 2011-2012. Il-krediti fuq id-dazju jistgħu jintużaw biex jikkumpensaw għad-dazji fuq l-importazzjoni u b'hekk il-benefiċċju mogħti jikkorrispondi għall-ammont ta' dħul li kieku jkun dovut lill-Gvern u li ntilef.

(61) Iż-żewġ produtturi esportaturi Indjani ma bbenefikawx minn din l-iskema matul il-PI.

(62) Bħala konsegwenza, il-Kummissjoni ma sabet l-ebda evidenza ta' sussidju għal din l-iskema matul il-PI.

— Eżenzjoni mill-VAT jew remissjoni mill-VAT (il-Gvern tal-Gujarat)

(63) L-ilmentatur afferma li produttur esportatur wieħed tal-prodott ikkonċernat (b'operat f'Gujarat) huwa eliġibbli għal din l-iskema u probabbilment ibbenefika minnha. L-iskema tippermetti għal eżenzjoni milll-VAT fuq ix-xiri ta' oġġetti użati b'rabta mal-esportazzjonijiet. Huwa jgħid li l-eżenzjoni tirrappreżenta kontribuzzjoni finanzjarja għaliex tnaqqas id-dħul li gvern għandu mill-VAT. Il-benefiċċju mogħti jikkorrispondi għall-ammont ta' dħul li kieku jkun dovut lill-Gvern u li ntilef.

(64) Iż-żewġ produtturi esportaturi Indjani ma bbenefikawx minn din l-iskema matul il-PI għall-prodott ikkonċernat.

(65) Bħala konsegwenza, il-Kummissjoni ma sabet l-ebda evidenza ta' sussidju għal din l-iskema matul il-PI.

3.1.2. Drittijiet għal estrazzjoni ristretta tal-faħam u l-mineral tal-ħadid

(66) L-ilmentatur afferma li l-GtI jipprovdi prodotti lill-produtturi tal-azzar billi jipprovdilhom mineral tal-ħadid u faħam permezz tal-għoti tad-drittijiet għal estrazzjoni ristretta (jiġifieri drittijiet li ppermettew li l-produtturi tal-azzar iwettqu estrazzjoni tal-mineral tal-ħadid u tal-faħam għall-użu intern tagħhom).

(67) L-ilmentatur irrefera għal-leġiżlazzjoni Indjana applikabbli li tikkonċerna l-estrazzjoni tal-mineral tal-ħadid u tal-faħam, inklużi l-iżviluppi reċenti, u semma li ċerti produtturi Indjani tal-prodott ikkonċernat għandhom il-minjieri tagħhom stess.

(68) L-ilmentatur qies li l-estrazzjoni ristretta tal-mineral tal-ħadid hija speċifika de facto, għaliex hija limitata għal ċerti intrapriżi, bħall-produtturi tal-azzar u li l-estrazzjoni ristretta tal-faħam hija speċifika de jure, għaliex tingħata preferenza fl-allokazzjoni tal-blokok tal-faħam lill-produtturi tal-azzar li l-kapaċità tal-produzzjoni annwali tagħhom taqbeż il-miljun tunnellata.

(69) L-ilmentatur qies li l-benefiċċju tal-liċenzji tal-estrazzjoni ristretta għall-faħam lill-produtturi Indjani tal-prodott ikkonċernat hija d-differenza bejn, il-prezz totali tad-drittijiet imħallsin għal-liċenzja tal-estrazzjoni, il-kost tal-estrazzjoni u r-raffinar biex jinkiseb il-livell meħtieġ ta' kwalità u l-prezz CIF ta' riferiment tal-faħam tal-kokk Awstraljan fil-port Indjan.

(70) Rigward il-benefiċċju tal-liċenzji tal-estrazzjoni ristretta għal mineral tal-ħadid, l-ilmentatur qies li l-benefiċċju għandu jkun ivvalutat: jew (i) b'kunsiderazzjoni tal-patti u l-kundizzjonijiet prevalenti fis-suq dinji għax-xiri tal-mineral tal-ħadid skont l-Artikolu 6(d)(ii) tar-Regolament bażiku; jew (ii) fuq il-bażi tal-patti u l-kundizzjonijiet prevalenti fl-Indja aġġustati biex jikkunsidraw l-effett tat-taxxa fuq l-esportazzjoni tal-mineral tal-ħadid minħabba li dan huwa fattur li joħloq distorsjoni fil-kundizzjonijiet normali tas-suq.

(71) L-ilmentatur innota li d-Dipartiment tal-Kummerċ tal-Istati Uniti (USDOC) investiga u kkumpensal-Programm għall-Estrazzjoni Ristretta tal-mineral tal-ħadid u l-Programm għall-Estrazzjoni Ristretta tal-Faħam f'għadd ta' investigazzjonijiet kontra l-importazzjonijiet ta' ċerti prodotti tal-azzar bil-karbonju rrumblat bis-sħana mill-Indja.

(72) Il-GtI indika l-bażijiet ġuridiċi li skonthom il-konċessjoni tal-minerali hija pproċessata u mogħtija lill-applikanti: — The Mines and Minerals Development and Regulation (MMDR) Act tal-1957, kif emendat; — The MMDR Amendment Ordinance Act tal-2015; — The Mining Concession Rules — MCR tal-1960; — IThe Mineral Conservation and Development Rules — MCDR tal-1988; — The Coal Bearing Areas Acquisition and Development Act tal-1957; — The Coal Mine (Nationalisation) Act tal-1973; — The Coal Mine (Special Provisions) Second Ordinance tal-2014; — The Competitive Bidding of Coal Mines Amendment Rules, 2012.

(73) Il-GtI spjega li s-settur tal-mineral tal-ħadid fl-Indja dejjem kien suq mhux irregolat u li s-settur tal-faħam ma baqax irregolat b'effett minn Jannar 2000.

(74) Wieħed miż-żewġ produtturi esportaturi Indjani ngħata d-drittijiet għall-estrazzjoni tal-mineral tal-ħadid (iżda mhux tal-faħam). Madankollu l-mineral tal-ħadid estratti f'din il-minjiera mhux qed jintużaw għall-produzzjoni tal-prodott ikkonċernat (minħabba l-kontenut baxx ta' Fe fihom) iżda għal operazzjonijiet oħra tan-negozju tal-grupp. Il-produttur inkwistjoni kien qed jakkwista l-mineral tal-ħadid meħtieġa għall-produzzjoni tal-prodott ikkonċernat minn fornituri mhux relatati fl-Indja.

(75) Il-produttur esportatur Indjan l-ieħor ingħata d-drittijiet għall-estrazzjoni tal-faħam (iżda mhux tal-mineral tal-ħadid). Il-volum ta' faħam estratt fis-sena ma kienx biżżejjed biex jissodisfa l-ħtiġijiet u għalhekk dan il-produttur kien qed jixtri wkoll faħam minn fornituri mhux relatati fl-Awstralja.

(76) Wara sentenza tal-Qorti Suprema Indjana fl-2014, dan il-produttur esportatur wera li d-drittijiet kollha għall-estrazzjoni tal-faħam allokati preċedentement kienu rtirati u bħalissa hemm għaddejja proċedura ta' offerti kompetittivi biex jinkisbu d-drittijiet għall-estrazzjoni tal-faħam fl-Indja. Il-produttur inkwistjoni għalhekk ma għadux jikseb il-faħam permezz ta' drittijiet għall-estrazzjoni ristretta. Barra minn hekk, dan il-produttur esportatur wera wkoll li skont il-proċedura l-ġdida dwar l-allokazzjoni tad-drittijiet għall-estrazzjoni li introduċa l-GtI, huwa mhux se jkun legalment intitolat biex jikseb id-drittijiet tal-estrazzjoni minħabba r-restrizzjonijiet marbuta mal-proċedura.

(77) Bħala konsegwenza, il-Kummissjoni ma għandhiex bżonn tanalizza aktar din l-iskema.

3.2. Skemi fejn instabet evidenza ta' sussidjar

3.2.1. Skema ta' Fowkus fuq il-Prodott (FPS)

(a) Bażi ġuridika

(78) Id-deskrizzjoni dettaljata tal-FPS tinsab fil-paragrafu 3.15 tal-politika dwar il-kummerċ barrani (Foreign Trade Policy — FTP) 2009-2014 u fil-paragrafu 3.9 tal-manwal dwar il-proċedura (Handbook of Procedure — HoP), 2009-2014.

(b) Eliġibbiltà

(79) Skont il-paragrafu 3.15.2 tal-FTP 09-14, l-esportaturi tal-prodotti notifikati fl-Appendiċi 37D tal-HoP I 09-14 huma eliġibbli għal din l-iskema.

(c) Implimentazzjoni prattika

(80) B'din l-iskema, l-esportazzjonijiet tal-prodotti elenkati fl-Appendiċi 37D tal-HoP huma intitolati għal kreditu fuq id-dazju ekwivalenti għal 2 % tal-valur FOB. Ir-rata tal-kreditu fuq id-dazju għall-pajpijiet duttili żdiedet għal 5 % fl-2012. Il-pajpijiet duttili għalhekk huma eliġibbli għal kreditu fuq id-dazju.

(81) Il-krediti fuq id-dazju skont l-FPS huma liberament trasferibbli u validi għal perjodu ta' 24 xahar mid-data tal-ħruġ taċ-ċertifikat ta' intitolament għall-kreditu rilevanti. Dawn jistgħu jintużaw għall-ħlas tad-dazji doganali fuq importazzjonijiet sussegwenti ta' kwalunkwe input jew oġġett, inklużi prodotti ta' kapital.

(82) Iċ-ċertifikat ta' intitolament għall-kreditu jinħareġ mill-port minn fejn ikunu saru l-esportazzjonijiet u wara li jseħħu tal-esportazzonijiet jew id-dispaċċ tal-oġġetti. Sakemm l-applikant jipprovdi lill-awtoritajiet il-kopji kollha tad-dokumentazzjoni tal-esportazzjoni rilevanti (pereż. l-ordni tal-esportazzjoni, il-fatturi, il-poloz tat-tagħbija, id-dokumentazzjoni bankarja li tikkonferma l-esportazzjoni), il-GtI ma għandu l-ebda diskrezzjoni fuq l-għoti tal-krediti fuq id-dazju.

(83) Iż-żewġ kumpaniji użaw din l-iskema matul il-PI.

(d) Konklużjoni dwar l-FPS

(84) L-FPS tipprovdi sussidji fit-tifsira tal-Artikolu 3(1)(a)(ii) u l-Artikolu 3(2) tar-Regolament bażiku. Kreditu tal-FPS fuq id-dazju huwa kontribuzzjoni finanzjarja mill-GtI, billi l-kreditu eventwalment jintuża biex ipaċi d-dazji fuq l-importazzjoni, biex b'hekk jitnaqqas id-dħul tal-GtI mid-dazju li kieku kien ikun altrimenti dovut. Barra minn hekk, il-kreditu tal-FPS fuq id-dazju jagħti benefiċċju lill-esportatur, għaliex itejjeb il-likwidità tiegħu.

(85) Barra dan, l-FPS tiddependi fil-liġi fuq il-prestazzjoni tal-esportazzjoni u għalhekk, meqjusa bħala speċifika u kompensatorja skont l-Artikolu 4(4), l-ewwel subparagrafu, il-punt (a) tar-Regolament bażiku.

(86) Din l-iskema ma tistax titqies bħala sistema permissibbli ta' rifużjoni tad-dazji jew sistema ta' rifużjoni b'sostituzzjoni fis-sens tal-Artikolu 3(1)(a)(ii) tar-Regolament bażiku. Hija ma tikkonformax mar-regoli stretti stabbiliti fl-Anness I punt (i), fl-Anness II (definizzjoni u regoli għar-rifużjoni) u fl-Anness III (definizzjoni u regoli għal sistemi ta' rifużjoni b'sostituzzjoni) tar-Regolament bażiku. Esportatur ma għandu l-ebda obbligu li jikkonsma l-prodotti importati mingħajr dazju fil-proċess tal-produzzjoni u l-ammont ta' kreditu ma jiġix ikkalkulat b'rabta mal-inputs li jintużaw. Ma hemm l-ebda sistema jew proċedura fis-seħħ biex tikkonferma liema inputs jiġu kkunsmati fil-proċess tal-produzzjoni tal-prodott esportat jew jekk sarx ħlas żejjed ta' dazji tal-importazzjoni fis-sens tal-punt (I) tal-Anness I u l-Annessi II u III tar-Regolament bażiku. Esportatur huwa eliġibbli għall-benefiċċji tal-FPS irrispettivament minn jekk jimportax xi inputs jew le. Sabiex jinkiseb il-benefiċċju, huwa biżżejjed li esportatur sempliċiment jesporta l-prodotti mingħajr ma juri li ġie importat xi materjal tal-input. Għalhekk, anki l-esportaturi li jakkwistaw l-inputs tagħhom kollha lokalment u ma jimportaw l-ebda prodott li jista' jintuża bħala input, huma intitolati li jibbenefikaw mill-FPS. Barra minn hekk, esportatur jista' juża l-krediti ta' dazju tal-FPS biex jimporta prodotti kapitali għalkemm il-prodotti kapitali mhumiex koperti mill-ambitu tas-sistemi permissibbli ta' rifużjoni tad-dazji, kif stabbilit fl-Anness I punt (I) tar-Regolament bażiku, minħabba li ma jiġux ikkunsmati fil-produzzjoni tal-prodotti esportati.

(e) Bidliet li jirriżultaw mill-politika l-ġdida dwar il-kummerċ barrani 2015-2020

(87) Il-politika l-ġdida ta' ħames snin dwar il-kummerċ barrani 2015-2020 introduċiet skema ġdida bl-isem “Skema għall-Esportazzjonijiet tal-Merkanzija mill-Indja” (MEIS) li ssostitwit numru ta' skemi li kienu jeżistu qabel inkluża l-FPS. Minħabba li l-kriterji ta' eliġibbiltà għall-FPS u għall-MEIS huma bażikament l-istess, jidher ċar li l-FPS ma ġietx irtirata iżda sempliċement ingħatat isem ġdid u li l-benefiċċju mogħti mill-FPS qed jingħata mill-iskema l-ġdida. B'konsegwenza ta' dan, il-benefiċċju li kienet tagħti l-FPS xorta jista' jibqa' jiġi kkumpensat.

(88) Wara d-divulgazzjoni, il-kumpanija ECL affermat li l-MEIS ma tistax tiġi kkunsidrata awtomatikament bħala varjant jew skema li tissostitwixxi lill-FPS. Il-Kummissjoni ma laqgħetx dan l-argument minħabba li l-kriterji ta' eliġibbiltà u l-benefiċjarji tal-FPS u tal-MEIS huma l-istess safejn jikkonċerna l-produtturi tal-pajpijiet tal-ħadid duttili. Fit-tweġiba tiegħu għall-kwestjonarju, il-GtI huwa stess ikkonferma li l-FPS “sar parti minn skema ġdida [MEIS]” (8). Għaldaqstant, din l-affermazzjoni ma ntlaqgħetx.

(89) Madankollu hemm differenza fl-ammont ta' benefiċċju mogħti miż-żewġ skemi. Ir-rata taċ-ċertifikat “scrip” fuq id-dazju li toffri l-MEIS hija ta' 2 % tal-valur FOB tal-esportazzjonijiet (din kienet 5 % għall-FPS matul il-PI).

(90) Qabel u wara d-divulgazzjoni definittiva, iż-żewġ produtturi Indjani affermaw li dan il-valur aktar baxx għandu jkun il-parametru għall-kwantifikazzjoni tal-ammont ta' benefiċċju li jrid jiġi kkumpensat, jekk ikun hemm. ECL irreferiet għal-“Linji ta' Gwida għall-Kalkolu tal-ammont ta' sussidju fl-investigazzjonijiet ta' dazju kumpensatorju” (9) tal-Kummissjoni u l-Eżempju 1 fejn il-benefiċċju rivedut applikabbli għal din il-parti tal-aħħar tal-PI għandu jkun applikat “jekk il-bidla hija ta' natura permanenti”. Din l-affermazzjoni semmiha wkoll il-GtI wara d-divulgazzjoni definittiva.

(91) Il-Kummissjoni ma laqgħetx din it-talba għar-raġuni li ġejja. Skont l-Artikolu 5 tar-Regolament bażiku, “l-ammont ta' sussidji ta' kumpens għandu jiġi kalkulat fit-termini tal-benefiċċji mogħtija lill-benefiċjarju, li jinstabu li jkunu jeżistu matul il-perjodu ta' investigazzjoni dwar is-sussidjar”. Matul il-PI, il-benefiċċju mogħti lill-produtturi esportaturi kien kreditu ta' dazju ta' 5 % tal-valur FOB tal-esportazzjonijiet tal-prodott ikkonċernat.

(92) Skont l-Artikolu 11 tar-Regolament bażiku, “l-informazzjoni marbuta ma' perjodu sussegwenti għall-perjodu ta' investigazzjoni ma għandhiex, normalment, tiġi kkunsidrata”. Dan ifisser li l-iżviluppi ta' wara l-PI jistgħu jitqiesu biss f'ċirkostanzi eċċezzjonali, jiġifieri jekk meta jiġu injorati jagħmlu l-adozzjoni ppjanata “manifestament inadegwata” (10). Il-livell limitu ntlaħaq, pereżempju, meta l-għaxar (10) Stati Membri ġodda ssieħbu mal-Unjoni Ewropea fl-2004, li attiva d-dmir biex il-Kummissjoni tinvestiga jekk l-informazzjoni miksuba matul l-investigazzjoni kinitx għadha rappreżentattiva għall-UE wara t-tkabbir (11).

(93) Dan il-livell limitu, madankollu, ma ntlaħaqx f'dan il-każ. L-iskema ta' sussidju bażiku baqgħet fis-seħħ wara l-PI u l-esportaturi bbenefikaw mir-rata ta' 5 % matul il-PI. Is-suppożizzjoni li r-rata mnaqqsa ta' 2 % wara l-PI hija permanenti fin-natura tagħha, ma tistax tiġi kkonfermata, għaliex il-gvern għandu l-awtorità li jbiddel ir-rata tal-iskema f'kull ħin (12). Bidliet bħal dawn mhumiex biss ta' natura ipotetika, kif turi l-prattika bis-sistema preċedenti. L-FPS ta' qabel kienet introdotta b'liġi fl-2009, u l-Gvern biddel ir-rata minn 2 % għal 5 % b'effett mill-31 ta' Diċembru 2012 (13). Minħabba dawn il-fatturi kollha, il-Kummissjoni tikkonkludi li l-ikkumpensar ta' ammont ta' 5 % għall-FPS matul il-PI mhuwiex mhuwiex manifestament inadegwat. Jekk ir-rata kurrenti ta' 2 % tagħti prova tal-lonġevità tagħha, l-esportaturi se jkunu liberi li jitolbu rieżami interim li juri l-bidla dejjiema taċ-ċirkostanzi fir-rigward ta' din l-iskema ta' sussidju.

(f) Il-kalkolu tal-ammont tas-sussidju

(94) L-ammont ta' sussidji kumpensabbli ġie kkalkulat abbażi tal-benefiċċju li ngħata lir-riċevitur, li nstab li kien jeżisti matul il-PI kif imdaħħal fil-kotba mill-produttur esportatur li kkopera abbażi tad-dovuti bħala dħul fl-istadju tat-tranżazzjoni tal-esportazzjoni. Skont l-Artikoli 7(2) u 7(3) tar-Regolament bażiku dan l-ammont ta' sussidju (numeratur) ġie allokat fuq il-fatturat għall-esportazzjoni matul il-PI bħala d-denominatur xieraq, għaliex is-sussidju jiddependi fuq il-prestazzjoni tal-esportazzjoni u ma ngħatax b'referenza għall-kwantitajiet immanifatturati, maħduma, esportati jew trasportati.

(95) Ir-rata ta' sussidju stabbilita fir-rigward ta' din l-iskema matul il-PI għall-kumpanija ECL u s-sussidjarja tagħha Srikalahasthi Pipes Limited, (minn hawn 'il quddiem imsejħa bħala l-“Grupp ECL”) kienet tammonta għal 4,35 % u għall-kumpanija Jindal Saw India kienet tammonta għal 3,11 %.

3.2.2. L-Iskema ta' Prodotti Kapitali għall-Promozzjoni tal-Esportazzjoni (EPCGS)

(a) Bażi ġuridika

(96) Id-deskrizzjoni fid-dettal tal-EPCGS tinsab fil-Kapitolu 5 tal-FTP 2009-2014 u fil-Kapitolu 5 tal-HoP 2009-2014.

(b) Eliġibbiltà

(97) L-esportaturi manifatturi, l-esportaturi negozjanti “marbuta ma'” manifatturi ta' appoġġ u fornituri tas-servizzi huma eliġibbli għal din l-iskema.

(c) Implimentazzjoni prattika

(98) Bil-kundizzjoni ta' obbligu tal-esportazzjoni, kumpanija tista' timporta oġġetti kapitali (oġġetti kapitali ġodda jew użati li ma għandhomx aktar minn 10 snin) b'rata ta' dazju mnaqqsa. Obbligu ta' esportazzjoni huwa obbligu li jiġi esportat valur minimu ta' oġġetti li, skont is-sottoskema magħżula, jikkorrispondi għal sitt jew tmien darbiet l-ammont tad-dazju ffrankat. Għal dan il-għan, il-GtI joħroġ liċenzja tal-EPCGS, wara li ssir applikazzjoni u titħallas it-tariffa. L-iskema tipprovdi għal rata ta' dazju mnaqqsa ta' 3 % fuq l-importazzjoni, applikabbli għall-oġġetti kapitali kollha importati b'din l-iskema. Sabiex jiġi ssodisfat l-obbligu tal-esportazzjoni, l-oġġetti kapitali importati jridu jintużaw biex jiġi prodott ċertu ammont ta' prodotti għall-esportazzjoni matul perjodu partikolari. Skont l-FTP 2009-2014, l-oġġetti kapitali jistgħu jiġu importati b'rata ta' dazju ta' 0 % taħt l-EPCGS iżda f'dan il-każ, il-perjodu ta' żmien għat-twettiq tal-obbligu ta' esportazzjoni jkun iqsar.

(99) Id-detentur ta' liċenzja tal-EPCGS jista' jakkwista wkoll l-oġġetti kapitali lokalment. F'każ bħal dan, il-manifattur lokali tal-oġġetti kapitali jista' juża l-benefiċċju għall-importazzjoni mingħajr dazju, tal-komponenti meħtieġa għall-manifattura ta' tali oġġetti kapitali. Inkella, il-manifattur lokali jista' jitlob il-benefiċċju ta' esportazzjoni preżunta fir-rigward tal-provvista ta' oġġetti kapitali lil detentur ta' liċenzja tal-EPCGS.

(100) Ġie konkluż li ż-żewġ kumpaniji rċevew konċessjonijiet taħt l-EPCGS li setgħu ġew allokati lill-prodott ikkonċernat matul il-PI.

(d) Konklużjoni dwar l-EPCGS

(101) L-EPCGS tipprovdi sussidji fis-sens tal-Artikolu 3(1)(a)(ii) u l-Artikolu 3(2) tar-Regolament bażiku. It-tnaqqis fid-dazju jikkostitwixxi kontribuzzjoni finanzjarja mill-GtI, billi din il-konċessjoni lill-GtI tnaqqaslu d-dħul mid-dazju li altrimenti kien ikun dovut lilu. Barra minn hekk, it-tnaqqis tad-dazju jagħti benefiċċju lill-esportatur, minħabba li d-dazji ffrankati mill-importazzjoni jtejbu l-likwidità tal-kumpanija.

(102) Barra minn hekk, l-EPCGS hija soġġetta fil-liġi għall-prestazzjoni tal-esportazzjoni, għaliex liċenzji bħal dawn ma jistgħux jinkisbu mingħajr impenn ta' esportazzjoni. Għalhekk, hija preżunta bħala speċifiku u kumpensabbli skont l-Artikolu 4(4), l-ewwel subparagrafu, il-punt (a) tar-Regolament bażiku.

(103) L-EPCG ma tistax titqies bħala sistema ta' rifużjoni tad-dazju permissibbli jew sistema ta' rifużjoni ta' sostituzzjoni skont it-tifsira tal-Artikolu 3(1)(a)(ii) tar-Regolament bażiku. L-oġġetti kapitali mhumiex koperti mill-ambitu ta' dawn is-sistemi permissibbli, kif stipulat fl-Anness I punt (i), tar-Regolament bażiku, minħabba li ma jiġux ikkunsmati fil-produzzjoni tal-prodotti esportati.

(104) Il-Politika l-ġdida ta' ħames snin tal-Kummerċ Barrani 2015-2020 żammet din l-iskema, għalkemm tipprevedi biss l-għażla ta' dazju ta' 0 %. Minħabba li l-kriterji tal-eliġibbiltà huma bażikament l-istess, ma jistax jingħad li l-EPCGS twaqqfet u għalhekk ma teħtieġx tibqa' tiġi kkompensata.

(e) Kalkolu tal-ammont tas-sussidju

(105) L-ammont ta' sussidji kompensatorji ġie kkalkulat, skont l-Artikolu 7(3) tar-Regolament bażiku, fuq il-bażi tad-dazju doganali mhux imħallas fuq oġġetti kapitali importati mifruxin fuq perjodu li jirrifletti l-perjodu normali ta' deprezzament ta' dawn l-oġġetti kapitali fl-industrija kkonċernata. L-ammont ikkalkulat b'dan il-mod, li huwa attribwibbli għall-PI, ġie aġġustat biż-żieda tal-imgħax matul dan il-perjodu sabiex ikun rifless il-valur globali tal-flus (full time value of money). Ir-rata kummerċjali tal-imgħax matul il-perjodu tal-investigazzjoni fl-Indja kienet meqjusa xierqa għal dan il-għan.

(106) Skont l-Artikolu 7(2) u 7(3) tar-Regolament bażiku, dan l-ammont ta' sussidju ġie allokat fuq il-fatturat ta' esportazzjoni xieraq matul il-PI bħala d-denominatur xieraq, għaliex is-sussidju jiddependi mill-prestazzjoni tal-esportazzjoni u ma ngħatax b'referenza għall-kwantitajiet immanifatturati, maħduma, esportati jew ittrasportati.

(107) Wara d-divulgazzjoni definittiva, ECL affermat li l-EPCGS jintużaw fil-produzzjoni totali tal-pajpijiet tal-ħadid duttili u mhux biss fil-produzzjoni tal-oġġetti esportati. Għaldaqstant, hija talbet li s-sussidju għandu jiġi kkalkulat abbażi tal-fatturat kollu aktar milli abbażi tal-fatturat tal-esportazzjoni.

(108) Il-Kummissjoni ċaħdet din l-affermazzjoni minħabba li, kif diġà ġie indikat, is-sussidju jiddependi biss minn kif tmur l-esportazzjoni. Dan l-approċċ huwa wkoll konsistenti mal-prassi tal-Kumissjoni għall-istess skema (14).

(109) L-istess produttur esportatur talab li l-benefiċċju ma għandux jikkunsidra l-entrati u l-makkinarju li diġà kienu deprezzati ħafna qabel il-PI. Il-Kummissjoni aċċettat din l-affermazzjoni u infurmat lill-kumpanija b'dan.

(110) Ir-rata ta' sussidju stabbilita fir-rigward ta' din l-iskema matul il-PI għall-Grupp ECL ammontat għal 0,03 % u għall-kumpanija Jindal Saw India ammontat għal 0,38 %.

3.2.3. Skema ta' Rifużjoni tad-Dazju (DDS)

(a) Bażi ġuridika

(111) Id-deskrizzjoni dettaljata tad-DDS tinsab fir-Regoli dwar ir-Rifużjoni tad-Dazji Doganali u tas-Sisa Ċentrali tal-1995 kif emendati permezz ta' notifiki suċċessivi.

(b) Eliġibbiltà

(112) Kwalunkwe manifattur-esportatur jew negozjant-esportatur huwa eliġibbli għal din l-iskema.

(c) Implimentazzjoni prattika

(113) Esportatur eliġibbli jista' japplika għal ammont ta' rifużjoni li jiġi kkalkulat bħala perċentwal tal-valur FOB tal-prodotti esportati b'din l-iskema. Ir-rati ta' rifużjoni kienu stabbiliti mill-GtI għal għadd ta' prodotti, inkluż il-prodott ikkonċernat. Huma jiġu stabbiliti fuq il-bażi tal-kwantità jew il-valur medju tal-materjali użati bħala inputs fil-manifattura ta' prodott u l-ammont medju tad-dazji mħallsa fuq l-inputs. Dawn huma applikabbli irrispettivament minn jekk ikunux tħallsu d-dazji tal-importazzjoni jew le. Ir-rata tad-DDS għall-prodott ikkonċernat matul il-PI kienet ta' 1,9 % tal-valur FOB.

(114) Biex tkun eliġibbli għall-benefiċċji b'din l-iskema, kumpanija trid tesporta. Fil-mument meta d-dettalji tal-konsenja jiddaħħlu fis-server Doganali (ICEGATE), jiġi indikat li l-esportazzjoni tkun qed issir taħt id-DDS u l-ammont DDS jiġi ffissat b'mod irrevokabbi. Wara li l-kumpanija tal-konsenja tkun ippreżentat il-Manifest Ġenerali tal-Esportazzjoni (EGM) u l-uffiċċju tad-Dwana jkun qabbel b'mod sodisfaċenti dak id-dokument mad-dejta fil-polza tal-konsenja, ikunu ssodisfati l-kundizzjonijiet kollha sabiex jiġi awtorizzat il-ħlas tal-ammont ta' rifużjoni jew permezz ta' ħlas dirett fil-kont bankarju tal-esportatur jew permezz ta' draft.

(115) L-esportatur irid jipproduċi wkoll evidenza ta' realizzazzjoni tar-rikavat mill-esportazzjoni permezz ta' dokumentazzjoni bankarja li tikkonferma l-esportazzjoni (Bank Realisation Certificate — BRC). Dan id-dokument jista' jiġi pprovdut wara li jkun tħallas l-ammont ta' rifużjoni iżda l-GtI jirkupra l-ammont imħallas jekk l-esportatur jonqos milli jippreżenta l-BRC fl-iskadenza prevista..

(116) L-ammont ta' rifużjoni jista' jintuża għal kwalunkwe għan.

(117) Tabilħaqq, skont l-istandards Indjani tal-kontabilità, l-ammont ta' rifużjoni tad-dazji jista' jiddaħħal fil-kotba fuq bażi tad-dovuti bħala dħul fil-kontijiet kummerċjali, malli jitwettaq l-obbligu ta' esportazzjoni.

(118) Ġie konkluż ukoll li ż-żewġ kumpaniji Indjani rċevew benefiċċji taħt id-DDS matul il-PI.

(d) Konklużjoni dwar id-DDS

(119) Id-DDS tipprovdi sussidji skont tal-Artikolu 3(1)(a)(i) u l-Artikolu 3(2) tar-Regolament bażiku. L-hekk imsejjaħ ammont ta' rifużjoni tad-dazju huwa kontribuzzjoni finanzjarja mill-GtI minħabba li jieħu l-forma ta' trasferiment dirett tal-fondi mill-GtI. Ma hemm l-ebda restrizzjoni fuq l-użu ta' dawn il-fondi. Barra minn hekk, l-ammont ta' rifużjoni tad-dazji jagħti benefiċċju lill-esportatur, minħabba li jtejjeb il-likwidità tiegħu.

(120) Ir-rata tar-rifużjoni tad-dazju għall-esportazzjonijiet hija determinata mill-GtI fuq bażi ta' kull prodott. Madankollu, għalkemm is-sussidju huwa kkunsidrat rifużjoni tad-dazju, l-iskema ma għandhiex il-karatteristiċi ta' sistema ta' rifużjoni ta' dazju permissibbli jew sistema ta' rifużjoni sostituta fil-kuntest tat-tifsira tal-Artikolu 3(1)(a)(ii) tar-Regolament bażiku. Il-ħlas f'kontanti lill-esportatur mhuwiex marbut ma' ħlasijiet attwali ta' dazji fuq l-importazzjoni fuq il-materja prima, u mhuwiex kreditu fuq id-dazju biex ipatti għad-dazji fuq importazzjoni ta' materja prima fil-passat jew fil-futur.

(121) Wara d-divulgazzjoni, il-GtI l-ewwel nett argumenta li l-Kummissjoni ma pprovdietx ir-rekwiżiti li kienet tikkunsidra bħala imperattivi biex id-DDS tkun tikkostitwixxi sistema ta' rifużjoni u lanqas ipprovdiet raġunament għal tali determinazzjoni. It-tieni nett, fl-opinjoni tal-GtI, hemm biżżejjed rabta bejn ir-rati ta' rifużjoni u r-rati mħallsa fuq il-materja prima. dan minħabba li l-GtI jqis il-kwantità jew il-valur medji tal-materjali li jintużaw bħala inputs fil-manifattura tal-prodott kif ukoll l-ammont medju ta' dazji mħallsa fuq l-inputs fid-determinazzjoni tar-rati ta' rifużjoni fuq id-dazji. ECL ressqet argumenti simili għal dawk tal-GtI.

(122) Il-Kummissjoni ma laqgħetx dawn l-argumenti għar-raġunijiet li ġejjin. Rigward l-ewwel argument, il-Kummissjoni ddikjarat fid-divulgazzjoni r-raġunijiet li abbażi tagħhom ma kinitx tikkunsidra l-iskema bħala sistema ta' rifużjoni fuq id-dazju permissibbli jew sistema ta' rifużjoni ta' sostituzzjoni. Tabilħaqq, hija ċċarat li l-ħlas f'kontanti lill-esportatur mhuwiex marbut ma' ħlasijiet attwali ta' dazji fuq l-importazzjoni fuq il-materja prima, u mhuwiex kreditu ta' dazju biex ipatti għad-dazji fuq importazzjoni ta' materja prima fil-passat jew fil-futur.

(123) Fir-rigward tat-tieni affermazzjoni, il-Kummissjoni ma tikkunsidrax li r-rabta allegata bejn ir-rati ta' rifużjoni u d-dazji mħallsa fuq il-materja prima hija biżżejjed sabiex l-iskema tkun tikkonforma mar-regoli stipulati fl-Anness I entrata (I), l-Anness II (definizzjoni u regoli għar-rimbors) u l-Anness III (definizzjoni u regoli għas-sistema sostituta ta' rimbors) tar-Regolament bażiku. B'mod partikolari, l-ammont tal-kreditu mhuwiex ikkalkulat fil-konfront tal-inputs użati. Barra minn hekk, ma hemm l-ebda sistema jew proċedura fis-seħħ biex tikkonferma liema inputs jiġu kkunsmati fil-proċess tal-produzzjoni tal-prodott esportat jew jekk sarx ħlas żejjed ta' dazji tal-importazzjoni fis-sens tal-punt (i) tal-Anness I u l-Annessi II u III tar-Regolament bażiku. Għaldaqstant, din l-affermazzjoni ma ntlaqgħetx.

(124) Għaldaqstant, il-ħlas li jieħu l-forma ta' trasferiment dirett ta' fondi mill-GtI sussegwenti għal esportazzjonijiet li jsiru mill-esportaturi għandu jitqies bħala għotja diretta mill-GtI li tiddependi fuq kif tmur l-esportazzjoni u għalhekk huwa kkunsidrat bħala speċifiku u kompensatorju skont l-Artikolu 4(4), l-ewwel subparagrafu, il-punt (a) tar-Regolament bażiku.

(125) Fid-dawl ta' dan ta' hawn fuq, ġie konkluż li d-DDS hija kompensatorja.

(e) Kalkolu tal-ammont tas-sussidju

(126) Skont l-Artikolu 3(2) u l-Artikolu 5 tar-Regolament bażiku, il-Kummissjoni kkalkolat l-ammont ta' sussidji kompensatorji f'termini tal-benefiċċju mogħti lir-riċevitur, li nstab li jeżisti matul il-perjodu ta' investigazzjoni ta' rieżami. F'dan ir-rigward, il-Kummissjoni stabbilixxiet li l-benefiċċju huwa mogħti lir-riċevitur fil-mument meta ssir tranżazzjoni ta' esportazzjoni b'din l-iskema. F'dan il-mument il-GtI huwa obbligat li jħallas l-ammont ta' rifużjoni, li jikkostitwixxi kontribuzzjoni finanzjarja skont it-tifsira tal-Artikolu 3(1)(a)(i) tar-Regolament bażiku. Ladarba l-awtoritajiet doganali joħorġu polza tal-esportazzjoni li turi, fost ħwejjeġ oħra, l-ammont ta' rifużjoni li għandu jingħata għal dik it-tranżazzjoni ta' esportazzjoni, il-GtI ma jkollu l-ebda diskrezzjoni dwar jekk jagħtix is-sussidju jew le. Fid-dawl ta' dan ta' hawn fuq, il-Kummissjoni kkunsidrat xieraq li l-benefiċċju skont id-DDS jiġi vvalutat bħala t-total tal-ammonti ta' rifużjoni miksuba fuq it-tranżazzjonijiet tal-esportazzjoni li jkunu saru b'din l-iskema matul il-perjodu tal-investigazzjoni ta' rieżami.

(127) Skont l-Artikolu 7(2) tar-Regolament bażiku, il-Kummissjoni allokat dawn l-ammonti ta' sussidju fuq il-fatturat totali mill-esportazzjoni tal-prodott ikkonċernat matul il-perjodu ta' investigazzjoni ta' rieżami bħala d-denominatur xieraq, għax is-sussidju jiddependi mill-prestazzjoni tal-esportazzjoni u ma ngħatax b'referenza għall-kwantitajiet manifatturati, maħduma, esportati jew trasportati.

(128) Waħda miż-żewġ kumpaniji kkalkulat is-sehem tal-materja prima użata fil-produzzjoni tal-prodott ikkonċernat li kienet importata u li fuqha tħallsu d-dazji. Il-kumpanija sussegwentement affermat li, kieku l-Kummissjoni kellha tikkumpensal-benefiċċju mogħti mid-DDS, ma għandhiex tikkumpensal-ammont totali ta' DDS riċevut, iżda biss l-ammont li jaqbeż id-dazji mħallsa attwalment fuq l-importazzjonijiet tal-input użat fil-produzzjoni tal-prodott ikkonċernat. Il-GtI appoġġa wkoll l-affermazzjoni tal-kumpanija fil-kummenti li għamel għad-divulgazzjoni definittiva.

(129) Il-Kummissjoni ma laqgħetx din l-affermazzjoni għaliex, kif spjegat fit-taqsima (d), “konklużjoni dwar id-DDS” hawn fuq, minkejja l-isem “Sistema ta' Rifużjoni ta' Dazju”, din l-iskema hija fl-essenza tagħha trasferiment dirett tal-fondi aktar minn dħul mitluf. Il-ħlas f'kontanti lill-esportatur mhuwiex marbut ma' ħlasijiet attwali ta' dazji fuq l-importazzjoni fuq il-materja prima, u mhuwiex kreditu fuq id-dazju biex ipatti għad-dazji fuq importazzjoni ta' materja prima fil-passat jew fil-futur. Għalhekk, ma hemm l-ebda ċertezza li s-sehem ta' materja prima importata u użata fil-produzzjoni tal-pajpijiet duttili mhux se tinbidel.

(130) Ir-rata ta' sussidju stabbilita fir-rigward ta' din l-iskema matul il-PI għall-Grupp ECL kienet tammonta għal 1,66 % u għall-kumpanija Jindal Saw India kienet tammonta għal 1,37 %.

3.2.4. Il-provvediment ta' mineral tal-ħadid għal rimunerazzjoni inqas minn adegwata

3.2.4.1. Introduzzjoni

(131) L-ilmentatur afferma li l-prezzijiet tal-mineral tal-ħadid (il-materja prima prinċipali għall-prodott ikkonċernat) fl-Indja kienu distorti minħabba l-impożizzjoni ta' taxxa fuq l-esportazzjoni fuq il-mineral tal-ħadid u l-politika duwalistika tal-merkanzija għat-trasport bil-ferrovija bil-għan u l-effett ta' sussidjar tal-produtturi Indjani tal-prodott ikkonċernat. Huwa jgħid li interventi bħal dawn inaqqsu l-kost ta' din il-materja prima fl-Indja fil-konfront ta' swieq oħrajn li mhumiex affettwati mill-interventi tal-GtI.

(132) L-ilmentatur żied li bl-intervent fis-suq tal-mineral tal-ħadid, il-GtI mhux qed jipprovdi b'mod dirett il-mineral tal-ħadid għal rimunerazzjoni inqas minn adegwata iżda qed jinkariga jew jidderieġi lill-kumpaniji tal-estrazzjoni tal-mineral tal-ħadid biex jagħmlu dan.

(133) Fil-fehma tal-ilmentatur, il-kumpaniji kollha tal-Istat u privati tal-estrazzjoni tal-mineral tal-ħadid fl-Indja huma inkarigati jew diretti mill-Gvern biex iwettqu l-kompiti li jipprovdu mineral tal-ħadid għal rimunerazzjoni inqas minn adegwata bħala parti minn strateġija biex tgħin l-industrija tal-ħadid u l-azzar.

3.2.4.2. Analiżi:

(134) Sabiex tiġi stabbilita l-eżistenza ta' sussidju kompensatorju jrid ikun hemm tliet elementi: (a) kontribuzzjoni finanzjarja (b) benefiċċju u (c) speċifiċità (l-Artikolu 3 tar-Regolament bażiku).

(a) Kontribuzzjoni finanzjarja

(135) L-Artikolu 3(1)(a)(iv), it-tieni inċiż tar-Regolament bażiku jgħid li kontribuzzjoni finanzjarja teżisti jekk gvern: “jinkariga jew jidderieġi korp privat biex iwettaq waħda jew aktar mit-tipi ta' funzjonijiet murija fil-punti (i), (ii) u (iii) li normalment ikunu responsabbiltà tal-gvern, u li, bl-ebda mod, ma tkun differenti mill-prattiċi normali użati mill-gvernijiet;”. It-tip ta' funzjonijiet deskritti mill-Artikolu 3(1)(a)(iii) iseħħu biss fejn “il-gvern jipprovdi oġġetti jew servizzi apparti mill-infrastruttura ġenerali, jew jixtri l-oġġetti…”. Dawn id-dispożizzjonijiet jirriflettu l-Artikolu 1.1(a)(1)(iv) u (iii) tal-Ftehim SCM u għandhom ikunu interpretati u applikati fid-dawl tal-każistika rilevanti tad-WTO.

(136) Fil-kawża tad-WTO dwar itt-trażżin ta' esportazzjonijiet, bħala parti terza l-UE offriet lill-Bord l-interpretazzjoni inizjali tagħha, li ma kinitx ġiet interpretata sa dak iż-żmien (15). Wara d-divulgazzjoni, diversi partijiet irreferew għal dawn is-suġġerimenti.

(137) Il-bord iddeċieda li t-tifsiriet ordinarji taż-żewġ kelmiet “jinkariga” u “jidderieġi” fl-Artikolu 1.1(a)(1)(iv) tal-Ftehim tal-SCM jeħtieġu li l-azzjoni tal-gvern irid ikun fiha kunċett ta' delega (fil-każ tal-inkarigu) jew kmand (fil-każ tad-direzzjoni) (16). Dan irrifjuta “l-argument tar-relazzjoni bejn il-kawża u l-effett” tal-Istati Uniti u talab għal azzjoni espliċita u affermattiva ta' delegazzjoni jew kmand (17).

(138) Madankollu, f'każ sussegwenti, il-Korp tal-Appell sostna li s-sostituzzjoni tal-kliem “jinkariga” u “jidderieġi” b'“jiddelega” u “jordna” hija riġida wisq bħala standard (18). Skont il-Bord tal-Appell, l-“inkarigu” jseħħ meta gvern jagħti r-responsabbiltà lil korp privat u “direzzjoni” tirreferi għal sitwazzjonijiet fejn il-gvern jeżerċita l-awtorità tiegħu fuq korp privat (19). Fiż-żewġ każijiet, il-gvern juża korp privat bħala indikatur biex jagħti effett lill-kontribuzzjoni finanzjarja u “fil-maġġoranza tal-każijiet, wieħed jistenna li l-inkarigu jew id-direzzjoni ta' korp privat tkun tinvolvi xi forma ta' theddida jew ġegħil” (20). Fl-istess ħin, il-paragrafu (iv) ma jippermettix li l-Membri jimponu miżuri kumpensatorji għall-prodotti “meta l-gvern ikun sempliċement qed jirregola s-setgħat regolatorji tiegħu” (21) jew meta l-intervent tal-gvern “jista' jew ma jistax ikollu riżultat partikolari sempliċement fuq il-bażi taċ-ċirkostanzi fattwali mogħtija u l-eżerċizzju tal-libertà tal-għażla mill-atturi f'dak is-suq” (22). Minflok, l-inkarigu u d-direzzjoni jimplikaw “rwol iżjed attiv tal-gvern minn sempliċement atti ta' inkoraġġiment” (23).

(139) Minn dan jirriżulta li l-istandard ta' prova stabbilit mill-Bord tal-Appell, b'mod partikolari l-konklużjoni tiegħu li “fil-maġġoranza tal-każijiet, wieħed jistenna li l-inkarigu jew id-direzzjoni ta' korp privat tkun tinvolvi xi forma ta' theddida jew ġegħil”, hija inqas severa mill-prożizzjoni oriġinali tal-UE appoġġata fl-Istati Uniti — kawża dwar it-Trażżin tal-Esportazzjonijiet. L-istess japplika għall-opinjoni tal-UE li korp privat jaqdi l-funzjonijiet li normalment ikunu investiti fil-gvern biss jekk dak il-kopr privat ma jingħata l-ebda għażla meta jkollu inkarigu jew direzzjoni mill-gvern, pereżempju meta l-gvern jiffissal-prezzijiet li l-korp privat huwa obbligat li jbigħ.

(140) Għaldaqstant, l-UE adattat l-interpretazzjoni tagħha għall-gwida li ta l-Bord tal-Appell dwar dawn il-kwistjonijiet.

(141) F'konformità ma' dawk id-deċiżjonijiet tad-WTO, mhux il-miżuri kollha tal-gvern jistgħu jikkonferixxu l-benefiċċji li jqumu mil-livell ta' kontribuzzjoni finanzjarja skont l-Artikolu 3 tar-Regolament bażiku u l-Artikolu 1.1(a) tal-Ftehim tal-SCM. Irid ikun hemm evidenza ta' politika jew programm tal-gvern li jippromwovi l-industrija li qed tiġi investigata (f'dan il-każ partikolari l-industrija tal-pajpijiet duttili), permezz tal-eżerċitar ta' awtorità fuq jew l-għoti ta' responsabbiltà lil korpi pubbliċi jew privati (hawnhekk: il-kumpaniji tal-estrazzjoni tal-mineral tal-ħadid) biex jipprovdu mineral tal-ħadid għal rimunerazzjoni inqas minn adegwata lill-industrija tal-pajpijiet duttili.

(142) B'konformità mat-test ta' ħames stadji tad-WTO (24), il-Kummissjoni għalhekk għamlet rieżami bir-reqqa tan-natura tal-intervent tal-gvern (din tinvolvi l-inkarigu jew id-direzzjoni tal-kumpaniji tal-estrazzjoni tal-mineral tal-ħadid?) u l-azzjoni tal-korpi b'inkarigu jew direzzjoni (tal-kumpaniji tal-estrazzjoni tal-mineral tal-ħadid b'inkarigu jew direzzjoni pprovdew mineral tal-ħadid lill-industrija tal-pajpijiet duttili għal rimunerazzjoni inqas minn adegwata u għalhekk aġixxew bħala indikatur għall-gvern?). Barra minn hekk, il-Kummissjoni vverifikat jekk il-funzjoni li twettqet tkunx normalment tappartjenti għall-gvern (il-provvediment ta' mineral tal-ħadid għal rimunerazzjoni inqas minn adegwata lil kumpaniji produtturi fl-Indja hija attività normali tal-gvern?) u jekk tali funzjoni fil-verità, hijiex differenti mill-prattiċi li l-gvernijiet normalment isegwu (il-provvediment ta' mineral tal-ħadid mill-kumpaniji tal-estrazzjoni, fil-verità, huwa differenti minn dak li jkun għamel il-gvern stess?).

(i) Inkarigu u Direzzjoni tal-kumpaniji tal-estrazzjoni tal-mineral tal-ħadid mill-Gvern tal-Indja

(143) Fid-dawl tal-l-konklużjonijiet tal-Korp tal-Appell imsemmija hawn fuq, il-Kummissjoni analizzat l-ewwel jekk l-appoġġ tal-GtI lill-industrija tal-pajpijiet duttili huwiex effettivament objettiv ta' politika tal-gvern u mhux sempliċement “effett sekondarju” tal-eżerċitar tas-setgħat regolatorji ġenerali. L-investigazzjoni eżaminat b'mod partikolari jekk id-distorsjonijiet tal-prezzijiet li nstabu kinux parti mill-għanijiet tal-gvern, jew jekk il-prezzijiet aktar baxxi tal-mineral tal-ħadid kinux minflok prodott sekondarji “aċċidentali” tar-regolamentazzjoni ġenerali tal-gvern.

(144) Għadd ta' dokumenti juru li l-GtI espliċitament segwa bħala objettiv ta' politika l-appoġġ tal-industrija tal-pajpijiet duttili.

(145) Fl-2005, grupp ta' esperti ffurmat mill-Ministeru tal-Azzar għall-formulazzjoni ta' linji gwida għall-għoti preferenzjali ta' lokazzjoni tal-estrazzjoni, ħareġ rapport (ir-“Rapport Dang”) b'għadd ta' konklużjonijiet rilevanti u rakkomandazzjonijiet. Sa minn dak iż-żmien kien innotat li “… Wieħed mill-vantaġġi kbar kompetittivi għall-azzar Indjan, minbarra r-riżorsi umani, jidher li huwa fl-aċċess assigurat għall-provvisti lokali tal-mineral tal-ħadid bi skont mill-prezzijiet dinjin. Dan il-vantaġġ irid ikun ippreservat, imrawwem u ingranat kompletament” (25) (l-enfasi miżjuda).

(146) Wara d-divulgazzjoni, il-GtI u ECL affermaw li l-Kummissjoni ddependiet biss fuq ir-Rapport Dang bħala bażi ġuridika. Huma kkwotaw Rapport tal-Bord fejn il-bord ikkonkluda li “ma aħniex konvinti li referenza unika għar-Rapport Dang għall-[p]olitika ta' lokalizzazzjonijiet ta' estrazzjoni ristretta” tipprovdi sostenn biex jiġi deċiż jekk jeżistix Programm għall-Estrazzjoni Ristretta tal-mineral tal-ħadid (26). ECL ressqet ukoll l-argument li r-Rapport Dang kien imħejji minn espert indipendenti b'ebda valur ġuridiku u mingħajr il-kapaċità li jistabbilixxi għanijiet ta' politika għall-Indja.

(147) Il-Kummissjoni l-ewwel tosserva li l-objettivi ta' politika tal-Gvern mhumiex neċeesarjament inklużi f'testi li huma legalment vinkolanti. Dawn jistgħu jkunu inklużi f'firxa wiesgħa ta' dokumenti governattivi u dikjarazzjonijiet ta' politika, bħal rapporti, diskorsi, preżentazzjonijiet lill-Parlament, dikjarazzjonijiet eċċ.

(148) It-tieni nett, l-affermazzjonijiet imressqa mill-partijiet mhumiex fattwalment korretti. Kif jidher mill-premessi (153)-(169) hawn taħt, apparti mir-Rapport Dang, il-Kummissjoni qieset għadd ta' dokumenti u atti legali oħra sabiex tikkonkludi li l-GtI segwa objettiv ta' politika li jsostni lill-industrija tal-pajpijiet duttili.

(149) It-tielet nett, rigward l-affermazzjoni tagħhom abbażi tar-Rapport tal-Bord huwa xieraq li jiġi kkwotat il-paragrafu 7.211 kollu relevanti tiegħu: — “[…] ma aħniex konvinti li r-referenza unika għar-Rapport Dang għall-‘[p]olitika ta' lokalizzazzjonijiet ta' estrazzjoni ristretta’ tipprovdi sostenn biex jiġi deċiż jekk jeżistix Programm għall-Estrazzjoni Ristretta tal-Mineral tal-Ħadid. Nikkunsidraw relevanti ħafna l-fatt li, minkejja li r-Rapport Dang jiddeskrivi l-industrija tal-mineral tal-ħadid Indjana, u l-politiki applikabbli għal dik l-industrija, ma hemmx referenza għal xi programm jew politika li jibbenefikaw mill-estrazzjoni ristretta. Lanqas ma hemm xi suġġeriment li l-lokazzjonijiet għall-estrazzjoni ngħataw lill-produtturi tal-azzar fuq termini differenti minn dawk li ngħataw lill-mintauri l-oħrajn. Tabilħaqq, huwa għal kollox possibbli li r-referenza għal ‘[p]olitika ta' lokalizzazzjonijiet għall-estrazzjoni ristretta’, li jiddependu fuqha l-Istati Uniti, kienet maħsuba biss li tirreferi lura għall-fatt li l-lokalizzazzjonijiet għall-estrazzjoni jkomplu jingħataw lill-produtturi tal-azzar.” (enfasi miżjuda, nota tal-qiegħ mhux inkluża) (27).

(150) Huwa evidenti minn din il-kwotazzjoni li l-bord ma kkontestax il-fatt li r-Rapport Dang jiddeskrivi l-industrija Indjana tal-mineral tal-ħadid, u l-politiki applikabbli għal dik l-industrija. Tabilħaqq, il-membri tal-grupp espert (28) kienu, fost l-oħrajn, rappreżentanti tal-gvern u tal-industrija u huwa raġonevoli li wieħed jikkunsidra li huma infurmati tajjeb dwar il-politiki eżistenti tal-gvern u dwar il-qagħda tal-industrija. Barra minn hekk, għall-kuntrarju tal-estrazzjoni ristretta, ir-rapport jidħol fid-dettall rigward l-objettiv ta' politika li jibbenefika lill-produtturi Indjani tal-azzar (“aċċess assigurat għall-ħażniet ta' mineral tal-ħadid b'roħs fuq il-prezzijiet dinjin”) u li dan il-vantaġġ għandu jinżamm u jiġi nkoraġġit.

(151) Fid-dawl ta' dan, il-Kummissjoni ma laqgħetx dawn l-affermazzjonijiet.

(152) Il-GtI ħa ż-żewġ miżuri li ġejjin biex jimplimenta l-għan ta' politika speċifiku msemmi hawn fuq (l-iskoraġġiment ta' esportazzjonijiet ta' mineral tal-ħadid).

(153) L-ewwel miżura hija d-deċiżjoni li ttieħdet fl-1 ta' Marzu 2007 li jiġu imposti taxxi fuq il-mineral tal-ħadid, fil-bidu għal rata ta' INR 300 kull tunnellata metrika (29) u sussegwentement tinbidel kull tant żmien. B'mod partikolari, f'Marzu 2011 ir-rata żdiedet għal 20 % (30), u f'Diċembru 2011 din żdiedet għal 30 % (31); f'April 2015 it-taxxa fuq l-esportazzjoni tal-mineral tal-ħadid ta' grad baxx (kontenut ta' Fe inqas minn 58 %) tnaqqset għal 10 % (32). Wieħed għandu jinnota li l-mineral tal-ħadid ta' grad baxx ma tantx għandu użu fl-Indja u għalhekk mhux meħtieġ li l-mineral tal-ħadid ta' grad baxx jinżamm disponibbli għall-utenti Indjani tal-mineral tal-ħadid.

(154) B'mod ġenerali, l-appoġġ tal-industriji downstream jista' jkun motivazzjoni kbira għall-impożizzjoni ta' restrizzjonijiet fuq l-esportazzjoni u taxxi fuq l-esportazzjoni b'mod partikolari. Il-fatt li l-objettivi ta' politika ewlenin tar-restrizzjonijiet tal-esportazzjoni (u taxxi sinifikanti fuq l-esportazzjoni) huma li jipproteġu u jippromwovu l-industriji downstream billi jipprovdu lill-industriji downstream domestiċi b'materja prima u inputs irħas kien stabbilit ukoll mir-rapport tal-OECD “The Economic Impact of Export Restrictions on Raw Materials” (33) (L-impatt ekonomiku tar-Restrizzjonijiet tal-Esportazzjoni fuq il-Materja Prima, (“ir-rapport tal-OECD”).

(155) It-tieni miżura hija l-introduzzjoni ta' Politika Duwalistika tal-Merkanzija (Dual Freight Policy — DFP) mill-Ministeru tal-Ferroviji fit-22 ta' Mejju 2008 (34). Id-DFP ħolqot differenza fin-nol bejn it-trasport tal-mineral tal-ħadid għall-konsum domestiku u dak għall-esportazzjoni. Id-differenza medja hija ta' tliet darbiet (35). It-trasport tal-merkanzija bil-ferrovija jammonta għal parti sinifikanti ħafna tal-ispiża totali tal-mineral tal-ħadid (36).

(156) Qabel u wara d-divulgazzjoni definittiva, ECL affermat li d-DFP kienet ġiet abolita fl-2009. Madankollu, abbażi tal-informazzjoni li pprovdew il-GtI u l-produttur esportatur, il-Kummissjoni stabbilixxiet li permezz ta' għadd ta' ċirkularijiet dwar ir-rati (Rates Circulars) maħruġa mill-GtI, il-GtI qed ikompli japplika, matul u wara l-PI, nollijiet differenti għat-trasport tal-mineral tal-ħadid għall-konsum domestiku u għall-esportazzjoni għall-vantaġġ tal-konsum domestiku (37). B'mod partikolari, qed tapplika tariffa abbażi ta' distanza, filwaqt li f'ċerti kundizzjonijiet, il-konsum domestiku huwa eżentat minn din it-tariffa. Għaldaqstant, il-Kummissjoni ma laqgħetx din l-affermazzjoni.

(157) Dawn iż-żewġ miżuri flimkien jikkostitwixxu restrizzjoni mmirata fuq l-esportazzjonijiet, bażikament stabbilita fl-2007/2008 u li kompliet titwessa' f'Marzu u Diċembru 2011 biż-żieda fir-rata tat-taxxa tal-esportazzjoni fuq il-mineral tal-ħadid. Id-dokumenti ta' politika li ġejjin juru, minn naħa waħda, li jeżisti objettiv ta' politika b'appoġġ għall-industrija tal-pajpijiet duttili, u, min-naħa l-oħra, is-sodisfazzjon tal-GtI li sa issa kiseb l-objettivi tiegħu:

(158) Ir-rapport tal-Grupp ta' Ħidma dwar l-Industrija tal-Azzar għat-tnax-il pjan ta' ħames snin, maħruġ f'Novembru 2011 (38) jiddikjara espliċitament li: — “Il-Ministeru ħa miżuri biex jiskoraġġixxi l-esportazzjoni billi impona tariffi ogħla u dazji tas-sisa speċjali” (paġna 16), — “Fil-preżent l-esportazzjoni tal-mineral tal-ħadid qed tiġi skoraġġuta permezz ta' livelli ogħla ta' tariffi. Huwa essenzjali li din il-politika tkompli u jekk meħtieġ ir-rati tat-taxxa għandhom ikomplu jogħlew. Fl-istess ħin, hemm il-ħtieġa li jsir monitoraġġ mill-qrib tal-esportazzjoni tal-mineral tal-ħadid sabiex jiġi żgurat li t-tariffi ogħla waħedhom jittrattaw b'mod effikaċi l-kwistjoni tal-konservazzjoni tar-riżorsi għall-użu domestiku. Miżuri addizzjonali bħal rata tan-nol ogħla fuq il-merkanzija tal-esportazzjoni, żieda fir-rata tat-trasport tal-merkanzija intern eċċ. u miżuri oħra amministrattivi jistgħu jitqiesu wkoll” (il-punt 3.6.3.3 fil-paġna 46); — “Matul l-2010-11, l-esportazzjoni tal-mineral tal-ħadid naqset l-aktar minħabba l-projbizzjoni fuq l-esportazzjonijiet minn Karnataka u l-miżuri fiskali li ħa l-Gvern Ċentrali għar-restrizzjoni tal-esportazzjoni tal-mineral tal-ħadid mill-pajjiż… Id-domanda għolja għall-esportazzjoni f'dawn l-aħħar diversi snin xprunat 'il fuq il-bażi tal-produzzjoni fil-pajjiż, li wassal għal livell ta' output ferm ogħla mid-domanda domestika. Il-gvern ħa diversi inizjattivi importanti biex jiskoraġġixxi l-estrazzjoni eċċessiva biex jissodisfa s-suq tal-esportazzjoni li qed jikber. Dawn s'issa kienu jinkludu l-impożizzjoni ta' miżuri fiskali bħal dazju fuq l-esportazzjoni, żieda fin-nol tat-trasport bil-ferrovija għall-esportazzjonijiet, eċċ.” (il-punti 4.2.5.2 u 4.2.5.4 fil-paġna 57); — “Il-miżuri ta' politika fit-tul għat-tnaqqis tal-esportazzjonijiet tal-mineral tal-ħadid għandhom jimmiraw li jattiraw l-investiment fil-kapaċità tal-produzzjoni tal-azzar sabiex jiġu promossi ż-żieda fil-valur u l-esportazzjoni ta' prodotti lesti. Fuq perjodu ta' żmien qasir u aktar immedjat, l-istess jista' jinkiseb billi jintużaw miżuri fiskali xierqa. Fil-preżent l-esportazzjoni tal-mineral tal-ħadid mill-pajjiż hija skoraġġuta permezz ta': (i) l-impożizzjoni ta' dazju fuq l-esportazzjoni ta' 20 % ad valorem fuq il-mineral tal-ħadid, u (ii) It-tariffa ta' nol ferm ogħla għat-trasport bil-ferrovija tal-mineral tal-ħadid għall-esportazzjoni. Dawn il-miżuri kkontribwixxew għat-tnaqqis fil-prezzijiet tal-mineral tal-ħadid fis-suq domestiku meta mqabbel mas-suq internazzjonali u kellhom rwol vitali biex il-mineral tal-ħadid ikun disponibbli għall-industriji domestiċi bi prezzijiet kompetittivi . Sabiex tiġi skoraġġuta b'mod effettiv l-esportazzjoni tal-mineral tal-ħadid mill-pajjiż, huwa rrakkomandat li miżuri fiskali xierqa jiġu mfassla u kkalibrati fuq bażi kontinwa b'konformità mal-esiġenzi tas-suq tal-minerali — kemm dak domestiku kif ukoll dak internazzjonali” (il-punt 4.2.6.5 fil-paġna 60). (l-enfasi miżjuda).

(159) It-Tnax-il pjan ta' ħames snin (39) (2012 — 2017) jikkonferma d-dikjarazzjonijiet ta' politika tar-rapport tal-Grupp ta' Ħidma fuq l-Industrija tal-Azzar: — “Ċerti riżorsi naturali bħall-faħam ta' kwalità tajba u l-mineral tal-ħadid qed jonqsu fil-provvista fl-ekonomija globali biż-żieda fid-domanda mill-ekonomiji li qed jiżviluppaw b'mod speċjali ċ-Ċina u issal-Indja. Id-disponibbiltà domestika ta' wħud minn dawn il-materji primi tipprovdina b'vantaġġ kompetittiv li għandna ningranaw biex nibnu industriji domestiċi li jżidu l-valur għal dawn ir-riżorsi, u b'hekk jinħolqu xogħlijiet addizzjonali u jitjieb il-bilanċ tal-kummerċ tagħna. Rigward il-bidla fil-valur il-politiki tal-Gvern u l-istruttura tad-dazju għandhom ikunu mfassla b'mod li jinċentivaw iż-żieda fil-valur tal-azzar aktar milli l-esportazzjoni tal-azzar fil-forma ta' materja prima. ” (paġna 67, il-paragrafu 13.72) (l-enfasi miżjuda).

(160) Wara d-divulgazzjoni, ECL ikkontestat ir-referenza tal-kummissjoni għad-dokumenti ta' hawn fuq. L-ewwel nett, hija argumentat li r-Rapport tal-Grupp ta' Ħidma dwar l-Industrija tal-Azzar ma kellux valur ġuridiku minħabba li kien sempliċement opinjoni jew valutazzjoni ta' ċerti individwi u ma kienx dokument approvat mill Gvern. It-tieni nett, hija ddikjarat li t-Tnax-il Pjan ta' Ħames Snin kien ikkwotat b'mod żbaljat minħabba li kien jinkludi, pereżempju, rakkomandazzjoni li “esportazzjonijiet fuq skala kbira ta' mineral tal-ħadid iġġeneraw tħassib serju rigward id-disponibbiltà fil-futur. […] hemm ħtieġa urġenti li jiġu indirizzati l-problemi ta' degradazzjoni tal-ambjent, popolazzjonijiet spostati, konġestjoni fit-trasportazzjoni eċċ.”

(161) Rigward l-ewwel argument, il-Kummissjoni hija tal-fehma li, minkejja li r-Rapport tal-Grupp ta' Ħidma dwar l-Industrija tal-Azzar mhuwiex ippubblikat mill-Gvern, huwa jiddeskrivi l-istatus tal-industrija Indjana tal-mineral tal-ħadid u l-politika tal-Gevern applikata lilha. Tabilħaqq, il-membri tal-grupp ta' ħidma kienu, fost l-oħrajn, rappreżentanti tal-gvern u tal-industrija (40) u huwa raġonevoli li wieħed jikkunsidra li huma infurmati tajjeb dwar il-politiki eżistenti tal-gvern u dwar il-qagħda tal-industrija.

(162) Rigward it-tieni argument, il-Kummissjoni qatt ma kienet affermat li dan il-pjan ta' ħames snin kien limitat għall-objettivi ta' politika u għar-rakkomandazzjonijiet li kkwota rigward il-mineral tal-ħadid. Ir-rakkomandazzjonijiet li l-produttur esportatur qed jirreferi għalihom jirrigwardaw l-allegazzjonijiet ta' estrazzjoni illegali u kontravvenzjonijiet ambjentali li kienu problema importanti dak iż-żmien meta ħareġ ir-rapport. dan ġie indirizzat minn diversi sentenzi tal-qorti biex jingħalqu l-minjieri pereżempju fl-istati ta' Karnataka, Odisha u Goa. Il-fatt li l-politika ssegwi objettiv ambjentali addizzjonali ma jikkanċellax l-objettiv ekonomiku primarju. Pjuttost, huwa perfettament aċċettabbli li politika tal-gvern issegwi żewġ objettivi fl-istess ħin. Għaldaqstant, il-Kummissjoni ma laqgħetx dawn l-affermazzjonijiet.

(163) ECL argumentat ukoll li l-Kummissjoni tal-Ippjanar tal-Indja li ilha teżisti mill-1950 u li fformulat il-pjanijiet ta' ħames snin ġiet xolta fl-1 ta' Jannar 2015 u mhux se jibqa' jkun hemm pjanijiet ta' ħames snin.

(164) Mis-sit web ipprovdut (41) jidher li l-Kummissjoni tal-Ippjanar tabilħaqq ġiet xolta (42). Madankollu, id-data ta' skadenza possibbli tal-Pjan ta' Ħames Snin għal wara l-2017 ma taffettwax il-konklużjoni li pjan se jibqa' fis-seħħ sa dak iż-żmien.

(165) Fl-aħħar nett, ECL ikkwotat parti oħra tar-Rapport tal-Grupp ta' Ħidma dwar l-Industrija tal-Azzar fejn kien iddikjarat li l-prezzijiet tal-mineral tal-ħadid huma “ħielsa mill-indħil tal-gverm” u “huma ddeterminati mill- […] forzi tas-suq”; barra minn hekk, “il-prezzijiet domestiċi tal-mineral tal-ħadid ġeneralment imxew pari passu mal-prezzijiet internazzjonali.” (43)

(166) Ir-restrizzjonijiet immirati tal-esportazzjoni ma jeliminawx il-forzi tas-suq kompletament fis-suq domestiku Indjan iżda għandhom effetti serji fir-rigward tat-tnaqqis tal-esportazzjonijiet u biex iħajjru lill-operaturi tas-suq ibigħu l-prodotti tagħhom bi prezz aktar baxx minn dak li kienu jiksbu fin-nuqqas ta' din il-politika. Din il-konklużjoni ma tmerix l-asserzjoni li għamel it-rapport li l-prezzijiet tal-mineral tal-ħadid domestiku ġeneralment imxew mal-prezzijiet internazzjonali. Tabilħaqq, l-esportazzjonijiet u l-importazzjonijiet tal-indja ma ġewx ipprojbiti għal kollox. Għaldaqstant, huwa inevitabbli li l-prezzijiet internazzjonali jkollhom impatt fuq il-prezzijiet domestiċi tal-Indja. Dan, madankollu, ma jffissirx li l-prezzijiet domestiċi huma fuq l-istess livell tal-prezzijiet internazzjonali jew ogħla minnhom. Għaldaqstant, din l-affermazzjoni ma ntlaqgħetx.

(167) Bl-impożizzjoni ta' tali restrizzjonijiet immirati fuq l-esportazzjoni (b'mod partikolari permezz ta' taxxi fuq l-esportazzjoni u l-politika duwalistika tal-merkanzija), il-GtI jpoġġi l-kumpaniji tal-estrazzjoni tal-mineral tal-ħadid Indjani f'sitwazzjoni ekonomikament irrazzjonali, li tħajjarhom ibigħu l-prodotti tagħhom għal prezz aktar baxx minn dak li kienu jiksbu fin-nuqqas ta' din il-politika.

(168) Il-GtI ħa “rwol aktar attiv minn sempliċement atti ta' inkoraġġiment” kif meħtieġ mill-Bord tal-Appell (44). Il-miżuri li ħa l-GtI jirrestrinġu l-libertà tal-azzjoni tal-kumpaniji tal-estrazzjoni tal-mineral tal-ħadid billi jillimitaw fil-prattika d-deċiżjoni tan-negozju tagħhom dwar fejn ibigħu l-prodott tagħhom u għal liema prezz. Dawn huma preklużi mill-jimmassimizzaw id-dħul tagħhom għaliex ir-rikavat tagħhom huwa mnaqqas ħafna b'dawk il-miżuri.

(169) Id-dikjarazzjoni ta' politika fir-rapport Deng tal-2005 li “l-aċċess assigurat għall-provvisti tal-mineral tal-ħadid indiġeni bi skont fuq il-prezzijiet dinjin għandu jkun ippreservat, imrawwem u ingranat kompletament” (ara l-premessa (145) hawn fuq) u l-konklużjoni sussegwenti fit-tnax-il pjan ta' ħames snin li “Id-disponibbiltà domestika ta' wħud minn dawn il-materji prima tagħtina vantaġġ kompetittiv” (45) juru wkoll li l-GtI jistenna li l-kumpaniji tal-estrazzjoni tal-mineral tal-ħadid ma jnaqqsux l-output domestika b'mod drammatiku iżda jżommu provvista stabbli ta' mineral tal-ħadid domestiku. Dawn l-aspettattivi seħħew kif il-GtI nnifsu osserva fir-rapport tat-tnax-il pjan ta' ħames snin ikkwotat fil-premessa (158) kif ukoll fid-dikjarazzjonijiet li għamel il-Ministeru tal-Azzar imsemmi fil-premessi (174) sa (176) hawn taħt. Aktar minn hekk, xejn fir-rekords ma jappoġġa l-proposta li l-GtI ppermetta lill-produtturi tal-mineral tal-ħadid jadattaw liberament l-output tagħhom għad-domanda hekk kif inhi affettwata mir-restrizzjonijiet immirati ta' esportazzjoni tal-GtI. Għall-kuntrarju, huwa magħruf sew li meta wieħed jopera f'sistema ta' suq ħieles huwa raġonevoli li jissoponi li l-kumpaniji tal-estrazzjoni tal-mineral tal-ħadid ma jisfrattawx l-investimenti inizjali sinifikanti u l-kostijiet fissi għoljin billi jbaxxu l-output tal-produzzjoni sempliċement sabiex jevitaw il-provvista żejda u l-pressjoni sussegwenti biex jitbaxxew il-prezzijiet domestiċi skont il-miżuri tal-GtI. Għalhekk, il-produtturi tal-mineral tal-ħadid huma mħeġġa mill-GtI biex iżommu l-produzzjoni biex ifornu s-suq domestiku anki jekk fornitur razzjonali kieku jadatta l-output tiegħu f'sitwazzjoni fejn l-esportazzjonijiet ikunu ġew diżinċentivati.

(170) Għalhekk, permezz ta' dawn il-miżuri l-GtI iħajjar lill-kumpaniji tal-estrazzjoni tal-mineral tal-ħadid biex il-mineral tal-ħadid iżommuh fl-Indja għaliex ma jistgħu jbigħu bi prezzijiet aħjar li kieku kienu jipprevalu fl-Indja kieku ma kienx hemm dawn il-miżuri.

(171) F'dan is-sens, il-produtturi tal-input huma “inkarigati” mill-gvern biex jipprovdu prodotti lill-utenti domestiċi tal-mineral tal-ħadid, jiġifieri, l-manifatturi tal-azzar, inkluż il-produtturi tal-pajpijiet duttili għal rimunerazzjoni inqas minn adegwata. Il-kumpaniji tal-estrazzjoni tal-mineral tal-ħadid jingħataw ir-responsabbiltà biex joħolqu suq domestiku artifiċjali, kompartimentalizzat u bi prezzijiet baxxi fl-Indja.

(172) Fi kliem ieħor, meta japplika r-restrizzjonijiet fuq l-esportazzjoni mmirati, il-GtI jaf kif il-produtturi tal-mineral tal-ħadid ser iwieġbu għall-miżuri u x'konsegwenzi ser jirriżultaw minnhom. Filwaqt li dawn il-produtturi jistgħu jbaxxu l-produzzjoni domestika tagħhom xi ftit biex iwieġbu għar-restrizzjoni fuq l-esportazzjoni, dawn mhux ser iwaqqfuha jew jaddattawha għal livell baxx ħafna. Pjuttost, kif spjegat fil-premessa (169), fis-settur tal-estrazzjoni l-adattament tal-produzzjoni tagħhom ser jibqa' moderat, li jirriżulta fi prezzijiet domestiċi aktar baxxi. F'dan ir-rigward, l-effetti huma stabbiliti fuq bażi ex-ante, mhux ex-post u għalhekk mhumiex “aċċidentali”. Hemm “konnessjoni li tista' tintwera” ċara bejn il-politika u l-imġiba tal-korpi pubbliċi u privati involuti, li qed jaġixxu bħala indikatur tal-Gvern biex iwettqu l-politika tiegħu tal-forniment ta' mineral tal-ħadid għal rimunerazzjoni inqas minn adegwata lill-industrija tal-pajpijiet duttili.

(173) Il-GtI stess jirrikonoxxi s-suċċess tal-politika tiegħu ta' restrizzjonijiet fuq l- esportazzjoni mmirata. Fl-2013, il-kumitat permanenti għall-Faħam u l-Azzar fil-Ministeru tal-Azzar ħareġ it-tmienja u tletin rapport tiegħu dwar “rieżami tal-politika tal-esportazzjoni jew tal-mineral tal-ħadid” (46).

(174) Bħala tweġiba għal mistoqsija mill-kumitat, il-Ministeru tal-Azzar informa li “għalkemm il-konsum domestiku tal-mineral tal-ħadid mill-industriji domestiċi wera tendenza ta' żieda sa mill-2004-05, il-produzzjoni tal-mineral tal-azzar dejjem kienet ferm ogħla mill-konsum domestiku, minħabba l-produzzjoni mmexxija mill-esportazzjoni tal-mineral tal-ħadid fil-pajjiż. Madankollu, sabiex titjieb id-disponibbiltà tal-mineral tal-ħadid għall-industrija domestika tal-ħadid u l-azzar u jiġi kkonservat il-mineral tal-ħadid għall-ħtiġijiet domestiċi futuri fit-tul, ittieħdu miżuri fiskali biex tiġi skoraġġuta l-esportazzjoni tal-mineral tal-ħadid u fil-preżent, huwa impost dazju fuq l-esportazzjoni għar-rata ta' 30 % ad valorem fuq il-varjetajiet kollha ta' mineral tal-ħadid (minbarra l-pelits), li rriżulta fi tnaqqis sinifikanti fl-esportazzjonijiet matul l-2011-12 u s-sena kurrenti” (il-punt 2.7 fil-paġna 14).

(175) Il-Ministeru tal-Azzar ippreżenta punti importanti mill-Politika tal-Kummerċ Barrani rigward l-esportazzjoni tal-mineral tal-ħadid (il-punt 4.13 fil-paġna 23), inkluż: — L-esportazzjoni tal-mineral tal-ħadid b'kontenut ta' Fe ogħla minn 64 % hija kkanalizzata permezz tal-Metal and Mineral Trading Company (MMTC) u hija tista' ssir permezz ta' liċenzji maħruġin mid-Direttorat Ġenerali għall-Kummerċ Barrani (Directorate General for Foreign Trade — DGFT). — Il-mineral tal-ħadid ta' grad għoli (kontenut ta' Fe ogħla minn 64 %) minn Bailadila f'Chhattisgarh jista' jiġi esportat b'restrizzjonijiet fuq il-kwantità imposta primarjament, bil-għan li tintlaħaq id-domanda domestika bħala prijorità. Il-kwantitajiet tal-esportazzjoni ma jistgħux jaqbżu l-1,81 miljun tunnellata metrika kull sena għall-mases u 2,71 miljun tunnellata metrika għat-trab fin;

(176) Il-Ministeru tal-Azzar irrapporta wkoll lill-kumitat li “Biż-żieda fid-dazju fuq l-esportazzjoni għal 20 % ad valorem b'effett mill-1 ta' Marzu 2011, l-esportazzjoni tal-mineral tal-ħadid naqset b'madwar 37 % għal 61,74 miljun tunnellata metrika matul l-2011-12 meta mqabbla ma' 97,66 miljun tunnellata metrika matul il-perjodu 2010-11. B'żieda ulterjuri tad-dazju fuq l-esportazzjoni fuq il-mineral tal-ħadid għal 30 % ad valorem mit-30 ta' Diċembru 2011, l-esportazzjoni kompliet tonqos. Matul l-ewwel nofs tas-sena 2012-13, l-esportazzjoni naqset b'aktar minn 50 % għal 14,4 miljun tunnellata metrika meta mqabbla ma' 30,75 miljun tunnellata metrika matul l-istess perjodu fis-sena ta' qabel. Il-Ministeru tal-Azzar qed jiddiskuti l-kwistjoni b'mod regolari mal-Ministeru tal-Finanzi għall-impożizzjoni ta' dazju xieraq fuq l-esportazzjoni tal-mineral tal-ħadid sabiex jiskoraġġixxi effettivament l-esportazzjoni tiegħu u jtejjeb id-disponibbiltà tal-mineral tal-ħadid għall-industrija domestika tal-ħadid u l-azzar bi prezz affordabbli” (il-punt 4.19 fil-paġna 26).

(177) Fl-aħħar nett, il-Kummissjoni kkonkludiet li l-Gvern kien inkariga l-kumpaniji tal-estrazzjoni biex iwettqu l-politika tiegħu li joħoloq suq domestiku kompartimentalizzat u jipprovdi mineral tal-ħadid lill-industrija domestika tal-ħadid u l-azzar għal rimunerazzjoni inqas minn adegwata.

(ii) Inkarigu tal-korpi privati skont it-tifsira tal-Artikolu 3(1) tar-Regolament bażiku.

(178) Imbagħad il-Kummissjoni vvalutat jekk il-kumpaniji tal-estrazzjoni tal-mineral tal-ħadid fl-Indja humiex inkarigati mill-GtI skont it-tifsira tal-Artikolu 3(1)(a)(iv) tar-Regolament bażiku.

(179) Iż-żewġ produtturi esportaturi Indjani kienu qed jixtru l-maġġoranza kbira tal-mineral tal-ħadid minn impriżi privati, ħlief għal kwantità żgħira ta' mineral tal-ħadid mixtrija minn National Mineral Development Corporation (NMDC) li hija waħda mill-akbar atturi fis-suq u hija fis-sjieda tal-GtI.

(180) Mingħajr ħsara għall-kwistjoni ta' jekk il-GtI jeżerċitax kontroll siewi fuq l-NMDC skont it-tifsira tal-Artikolu 2(b) tar-Regolament bażiku, li huwa irrelevanti għall-finijiet ta' din l-investigazzjoni, il-Kummissjoni qieset li l-kumpaniji kollha tal-estrazzjoni tal-mineral tal-ħadid, irrispettivament minn jekk dawn humiex pubbliċi jew le, huma korpi privati li ġew inkarigati mill-GtI skont it-tifsira tal-Artikolu 3(1)(a)(iv) tar-Regolament bażiku biex jipprovdu mineral tal-ħadid għal rimunerazzjoni inqas minn adegwata.

(iii) Il-forniment ta' mineral tal-ħadid mill-kumpaniji tal-estrazzjoni tal-mineral tal-ħadid għal rimunerazzjoni inqas minn adegwata

(181) Fil-pass li jmiss, il-Kummissjoni vverifikat jekk il-kumpaniji tal-estrazzjoni tal-mineral tal-ħadid wettqux tabilħaqq il-politika tal-gvern imsemmija hawn fuq li jipprovdu mineral tal-ħadid għal rimunerazzjoni inqas minn adegwata. Dan kien jeħtieġ analiżi dettaljata tal-iżviluppi tas-suq fl-Indja abbażi ta' punt ta' riferiment adegwat.

(182) Permezz tar-restrizzjonijiet immirati fuq l-esportazzjoni u miżuri oħrajn relatati, il-GtI ħeġġeġ lill-kumpaniji tal-estrazzjoni biex ibigħu lokalment bi prezzijiet aktar baxxi minn mod ieħor (jiġifieri, mingħajr dawk il-miżuri, il-kumpaniji tal-estrazzjoni kieku kienu jesportaw il-mineral tal-ħadid għal prezzijiet ogħla). Għall-kuntrarju, il-kumpaniji tal-estrazzjoni ma għamlux dan minħabba l-politika tal-GtI li jiffavorixxi l-industrija downstream, inkluż l-industrija tal-pajpijiet duttili.

(183) Id-dejta li tikkonċerna l-produzzjoni, il-konsum, l-importazzjoni u l-esportazzjoni tal-mineral tal-ħadid tul is-snin hija kif ġejja (47): 2006-2007 2007-2008 2008-2009 2009-2010 2010-2011 2011-2012 2012-2013 2013-2014 2014-2015 Produzzjoni ('000 tunnellata metrika) 187 696 213 250 212 960 218 553 207 157 168 582 136 618 152 433 128 187 Konsum ('000 tunnellata metrika) 78 601 86 816 86 816 96 955 107 220 100 572 103 399 110 500 Mhux applikabbli Importazzjonijiet ('000 tunnellata metrika) 483 293 69 897 1 867 978 3 056 369 11 433 Esportazzjonijiet ('000 tunnellata metrika) 91 425 68 473 68 904 101 531 46 890 47 153 18 122 16 302 7 492

(184) It-tendenzi jidhru fil-grafika hawn taħt:

(185) Id-dejta turi l-impatt tar-restrizzjoni fuq l-esportazzjoni fuq is-suq domestiku għall-mineral tal-ħadid fl-Indja.

(186) L-effett l-aktar viżibbli tal-politika huwa t-tnaqqis impressjonanti tal-volum tal-esportazzjoni tal-mineral tal-ħadid wara l-introduzzjoni tar-restrizzjonijiet fuq l-esportazzjoni mmirati fl-2007 u mbagħad, għal darb'oħra, wara l-espansjoni tagħhom fl-2011. Għalhekk, ir-restrizzjonijiet immirati fuq l-esportazzjoni kisbu l-għan segwit mill-GtI li jiskoraġġixxi l-esportazzjonijiet u jżomm il-mineral tal-ħadid disponibbli għall-industrija domestika downstream bi prezzijiet aktar baxxi.

(187) It-tendenzi tal-produzzjoni tal-mineral tal-ħadid juru li l-produzzjoni domestika kienet pjuttost stabbli sal-2011 meta bdiet tonqos. It-tnaqqis ma jidhirx li huwa l-konsegwenza ta' xi adattament tal-produzzjoni mill-kumpaniji tal-estrazzjoni tal-mineral tal-ħadid għar-restrizzjonijiet fuq l-esportazzjoni; pjuttost, dan huwa spjegat l-aktar mid-diversi sentenzi tal-qrati biex jingħalqu l-minjieri minħabba allegazzjonijiet ta' estrazzjoni illegali u kontravvenzjonijiet ambjentali, pereżempju fl-istati ta' Karnataka, Odisha u Goa.

(188) Wara d-divulgazzjoni, ECL argumentat li jekk l-għan tal-Gvern Indjan kien li jiżgura provvista eċċessiva tal-mineral tal-ħadid disponibbli bi prezzijiet baxxi lill-utenti domestiċi, jidher li hu kontra dan il-ħsieb li l-Qorti Suprema u l-Qrati Statali lokali pprojbixxew l-estrazzjoni fl-istati msemmijin hawn fuq. Il-GtI seta' jikkontesta d-diversi għeluq tal-minjieri.

(189) Il-Kummissjoni tinnota li s-sistema ġuridika tal-Indja hija indipendenti mill-GtI u vinkolata biss bil-liġi. Fl-istess waqt, mill-informazzjoni li hemm disponibbli għall-Kummissjoni huwa evidenti li l-għeluq kien dovut għall-kontravvenzjonijiet tal-leġiżlazzjoni dwar l-ambjent domestiku u d-drittijiet tal-estrazzjoni. Kif spejgat fil-premessa (162) hawn fuq, jidher li l-politika tal-gvern dwar il-mineral tal-ħadid fl-istess ħin segwiet objettivi ekonomiċi u ambjentali. Għalhekk il-fatt li d-deċiżjonijiet tal-qorti rigward il-pilastru ta' din il-politika li jikkonċerna l-ambjent li ma ġewx ikkontestati ma jfissirx li l-gvern kien abbanduna dan il-pilastru ekonomiku. Għaldaqstant, din l-affermazzjoni ma ntlaqgħetx.

(190) Minkejja tnaqqis fil-produzzjoni tal-mineral tal-ħadid, is-suq Indjan juri kapaċità eċċessiva kostanti u irrazzjonali meta mqabbel mat-total tal-konsum domestiku u tal-esportazzjonijiet nieqes l-importazzjonijiet. Dan wassal għal provvista eċċessiva tal-mineral tal-ħadid fis-suq domestiku kif rikonoxxut u mfittex mill-GtI.

(191) Wara d-divulgazzjoni, imsemmija fit-tabella inkluża fil-premessa (183) hawn fuq, ECL affermat li l-Kummissjoni kienet naqset milli tanalizza l-fatt li l-esportazzjonijiet tal-mineral tal-ħadid mill-Indja kienu għoljin u baqgħu għaddejjin anki wara li f'Diċembru 2011 it-taxxa fuq l-esportazzjoni tal-mineral tal-ħadid kienet għoliet għal 30 %.

(192) Il-Kummissjoni saħqet li l-objettiv tat-taxxa fuq l-esportazzjoni tal-mineral tal-ħadid ma kienx li jwaqqaf għal kollox l-esportazzjonijiet, iżda li jnaqqashom, filwaqt li jżid id-disponibbiltà fis-suq domestiku. Għaldaqstant, mhuwiex raġonevoli li wieħed jistenna li l-esportazzjonijiet jgħibu wara l-impożizzjoni ta' taxxa fuq l-esportazzjoni. Madankollu, il-Kummissjoni osservat li t-taxxa fuq l-esportazzjoni kellha effetti sinifikanti fuq l-esportazzjonijiet ftit wara li ġiet introdotta. Tabilħaqq, fil-perjodu 2012-2013 il-bejgħ f'esportazzjonijiet naqas b'aktar minn 60 % meta mqabbel mal-2011-2012 u kompla jonqos b'mod sinifikanti, sakemm laħaq tnaqqis ta' 84 % fl-2014-2015 meta mqabbel mal-2011-2012. Fl-istess waqt il-produzzjoni naqset b'24 % biss bejn l-2011-l-2012 u l-2014-2015 għar-raġunijiet spjegati fil-premessa (187) hawn fuq. Għalhekk id-disponibbiltà tal-mineral tal-ħadid għall-bejgħ domestiku għall-istess perjodu baqgħet stabbli. Dan jura ċar li t-taxxa fuq l-esportazzjoni laħqet l-objettivi tagħha li trażżan l-esportazzjonijiet tal-mineral tal-ħadid.

(193) Wara d-divulgazzjoni, ECL ikkontendiet li l-Kummissjoni messha kkomparat ukoll il-produzzjoni tal-mineral tal-ħadid fl-Indja għall-użu ristrett u mhux ristrett. Skont ECL, l-użu ristrett kien storikament sinifikanti, filwaqt li l-produzzjoni mhux ristretta tal-mineral tal-ħadid naqset b'41 % bejn l-2009/-2010 u l-2013/2014, li f'parti jispjega wkoll it-tnaqqis fl-esportazzjonijiet minn produtturi ta' estrazzjoni mhux ristretta mill-2009-2010.

(194) Din l-affermazzjoni mhix korretta fattwalment kif turi t-tabella li jmiss (48): 2009-2010 2010-2011 2011-2012 2012-2013 2013-2014 2014-2015 Ristrett ('000 tunnellata metrika) 43 797 44 761 42 967 44 961 50 099 43 885 Indiċi 100 102 98 103 114 100 Mhux ristrett ('000 tunnellata metrika) 174 756 162 396 125 615 91 657 102 334 84 302 Indiċi 100 93 72 52 59 48 Produzzjoni totali ('000 tunnellata metrika) 218 553 207 157 168 582 136 618 152 433 128 187

(195) Tabilħaqq, il-produzzjoni mhux ristretta naqset mill-2011-2012. Kif spjegat hawn fuq, it-tnaqqis kien l-aktar dovut għall-għeluq tal-minjieri matul dak il-perjodu. Madankollu, it-tnaqqis fil-produzzjoni mhux ristretta ma tistax tiġi aċċettata bħala raġuni għat-tnaqqis fl-esportazzjonijiet. Kif huwa evidenti mit-tabella fil-premessa (183) hawn fuq, l-esportazzjonijiet naqsu b'59 % bejn l-2012-2013 (meta r-rata ogħla ta' 30 % beda jkollha effett) u l-2014-2015, filwaqt li l-produzzjoni mhux ristretta naqset bi 8 % biss matul l-istess perjodu. Għaldaqstant, din l-affermazzjoni ma ntlaqgħetx.

(196) ECL affermat ukoll li l-Kummissjoni messha kkunsidrat id-differenzi fl-iżviluppi tal-gradi differenti tal-mineral tal-ħadid. B'mod partikolari, għall-gradi tal-mineral tal-ħadid l-aktar użati mill-produtturi tal-pajpijiet duttili, bejn l-2010-2011 u l-2013-2014, il-produzzjoni tat-trab fin tal-mineral tal-ħadid 60 % — 62 % naqset b'44 % u bejn l-2009-2010 u l-2013-2014 il-produzzjoni tat-trab fin tal-mineral tal-ħadid 62 % — 65 % naqset bi 30 %.

(197) L-iżviluppi fil-produzzjoni tal-mineral tal-ħadid ta' kwalità għolja huma skont it-tendenzi ġenerali stabbiliti hawn fuq li jirrigwardaw il-produzzjoni tal-mineral tal-ħadid. Għalhekk, il-Kummissjoni kkonkludiet li ma jimmodifikawx il-konklużjonijiet milħuqa fil-premessi minn (183) sa (187) hawn fuq.

(198) L-importazzjonijiet tal-mineral tal-ħadid lejn l-Indja dejjem kienu ta' kwantità u valur negliġibbli. Kien hemm żieda żgħira fl-importazzjonijiet matul is-sena fiskali 2012-2013 li reġgħet waqgħet is-sena ta' wara. Fl-2014-2015, l-importazzjonijiet żdiedu għal darb'oħra għall-ogħla livell tagħhom fl-istorja għalkemm xorta għadhom taħt l-10 % tal-produzzjoni domestika Indjana.

(199) Dan l-iżvilupp wara l-PI kien dovut għas-sitwazzjoni kurrenti ta' prezzijiet internazzjonali eċċezzjonalment baxxi minħabba ż-żieda fil-provvista tal-mineral tal-ħadid (il-pajjiżi produtturi ewlenin l-Awstralja, il-Brażil u l-Afrika t'Isfel kollha żiedu l-produzzjoni) u t-tnaqqis kuntestwali fid-domanda tal-mineral tal-ħadid, minħabba li t-tkabbir Ċiniż naqqas fir-ritmu u minħabba l-kuntest ekonomiku dinji.

(200) Barra minn hekk, il-Kummissjoni analizzat l-impatt tal-provvista eċċessiva ta' mineral tal-ħadid minħabba r-restrizzjonijiet tal-esportazzjoni tal-GtI fuq il-prezz domestiku tal-mineral tal-ħadid fl-Indja, jekk hemm.

(201) Il-Kummissjoni kkalkulat il-prezz domestiku medju tal-mineral tal-ħadid fl-Indja abbażi tad-dejta ppubblikata kull xahar fil-nazzjonali u għal kull stat mill-Uffiċċju Indjan tal-Minjieri (IBM), partikolarment għall kull grad (mases jew trab fin) u l-kontenut ta' Fe (49).

(202) Dawn il-prezzijiet huma bbażati fuq id-dikjarazzjonijiet imressqa mill-minaturi lill-IBM skont ir-Regoli tal-Konservazzjoni u l-Iżvilupp tal-Minjieri Indjani (MCDR) u huma għalhekk meqjusin aktar rappreżentattivi mill-prezzijiet ippubblikati mill-istampa speċjalizzata dwar kumpanija unika (bħan-National Mineral Development Corporation — NMDC) jew żona unika fl-Indja.

(203) Mill-gradi kollha, il-Kummissjoni analizzat it-tendenza tal-prezz medju tat-trab fin tal-mineral tal-ħadid b'kontenut ta' Fe ta' bejn is-60 % u l-65 % għaliex din hija l-kwalità l-aktar użata mill-produtturi tal-prodott ikkonċernat fl-Indja. Madankollu, din id-disaggregazzjoni tad-dejta skont il-grad kienet disponibbli biss sa minn nofs l-2009. Għalhekk, għas-snin preċedenti, il-Kummissjoni għamlet użu mid-dejta li tikkonċerna l-prezz domestiku medju Indjan tal-gradi u t-tipi kollha ta' mineral tal-ħadid (għal darb'oħra inkluż ir-royalty medja ta' 14 %, taxxi ta' 2 %, u trasport ta' INR 900 għal kull tunnellata metrika), mingħajr ebda distinzjoni bejn it-tipi (mases jew trab fin) u l-kontenut ta' Fe. Il-kostijiet medji tat-trasport huma bbażati fuq dawk irrapportati miż-żewġ produtturi esportaturi. Il-Kummissjoni żiedet ukoll INR 25 biex tkopri l-immaniġġar u t-tagħbija bejn ras il-minjiera u l-ferrovija/t-trakk abbażi ta' dejta vverifikata tal-kost ta' wieħed mill-produtturi esportaturi. Il-metodu għall-kalkolu tar-royalty u t-taxxi kien ibbażat fuq id-dejta li ppreżenta l-GtI u sussegwentement ġiet divulgata lill-produtturi esportaturi.

(204) Il-prezz domestiku medju għat-trab fin tal-mineral tal-ħadid b'kontenut ta' Fe bejn 60 % u 65 % tqabbel mal-prezz medju tat-trab fin tal-mineral tal-ħadid b'kontenut ta' Fe ta' 62 % (50) importat miċ-Ċina (CFR port ta' Tianjin) kif ippubblikat mill-Fond Monetarju Internazzjonali (51). Iċ-Ċina hija l-akbar importatur tal-mineral tal-ħadid, il-prezz tal-importazzjoni fiċ-Ċina huwa meqjus bħala l-prezz ta' riferiment għal din il-kommodità

(205) Sabiex jitneħħew l-ispejjeż tat-trasport tal-merkanzija internazzjonali, il-prezz domestiku medju tqabbel ukoll mal-prezz FOB għall-esportazzjonijiet tal-mineral tal-ħadid mill-Awstralja. L-Awstralja hija l-ikbar produttur tal-mineral tal-ħadid, il-prezz tal-esportazzjoni FOB tagħha jirrappreżenta wkoll il-prezzijiet internazzjonali. Simili għall-prezzijiet domestiċi Indjani, id-dejta mill-Awstralja hija disponibbli fil-livell aggregat ta' mases u trab fin (52). Barra minn hekk, il-prezzijiet għall-esportazzjoni FOB mill-Awstralja huma wkoll disponibbli minn sors ieħor, iżda għat-trab fin biss (53).

(206) Wara d-divulgazzjoni, ECL talbet li l-prezzijiet FOB Awstraljani u l-prezzijiet CFR Ċiniżi għandhom jiġu aġġustati 'l isfel minħabba nuqqas ta' ndewwa (2 % għall-mases u 8 % għat-trab fin) u għat-telf li jirriżulta mill-immaniġġar (2 %) li huwa allegatament ogħla għall-esportazzjoni mill- fil-każ tal-prezzijiet domestiċi. Il-produttur esportatur talab ukoll aġġustament ulterjuri għall-prezzijiet FOB Awstraljani bl-ispejjeż tal-burdnara (54) minħabba li dawn huma neċessarjament inklużi fil-prezzijiet FOB Awstraljani, filwaqt li dawn ma jseħħux fl-Indja meta l-mineral tal-ħadid jinbigħ domestikament.

(207) Il-Kummissjoni aċċettat it-talba għal aġġustament 'l isfel tal-prezz FOB Awstraljan għan-nuqqas ta' ndewwa minħabba li d-dejta statistika Indjana hija bbażata fuq mineral tal-ħadid li jinkludi l-indewwa. Barra minn hekk, id-differenzi fil-kontenut ta' ndewwa għat-trab fin u l-mases tal-mineral tal-ħadid jistgħu jiġu vverifikati ma' dejta mill-ilmentatur. Il-prezzijiet FOB Awstraljani huma disponibbli fil-livell aggregat, u abbażi tal-dak li jifred il-mases mit-trab fin kif irrappurtat mill-awtoritajiet Awstraljani (Id-Dipartiment tal-Industrija, Innovazzjoni u Xjenza Awstraljan), sar aġġustament fuq il-bażi ta' medja ponderata għall-“basket ta' trab fin u mases” (– 6,75 %) komplet.

(208) Il-Kummissjoni ddeċidiet ukoll li tnaqqas l-ispejjeż tal-burdnara mill-prezzijiet FOB Awstraljani. Ħafna mis-servizzi inklużi fix-xogħol tal-burdnara fil-port jirrigwardaw l-immaniġġar ta' mineral tal-ħadid fil-port u sussegwentement it-tagħbija tiegħu fuq il-vapur. Tali spejjeż ma jseħħux wara li jinħatt il-mineral tal-ħadid minn trakk għal fabbrika Indjana u għalhekk tnaqqsu mill-prezz FOB Awstraljan. Għaldaqstant hija għamlet tqabbil ġust bejn il-prezzijiet domestiċi Indjani tal-mineral tal-ħadid li jinġieb minn minjiera Indjana lejn fabbrika fl-Indja (iżda fejn il-ħatt ma jsirx fil-fabbrika) u l-prezzijiet domestiċi Awstraljani tal-mineral tal-ħadid li jinġieb minn minjiera lejn port (iżda fejn il-ħatt ma jsirx fil-port).

(209) Madankollu, il-Kummissjoni ċaħdet din l-affermazzjoni għal aġġustament għat-telf waqt l-immaniġġar minħabba li ma setgħetx tikkonferma b'ċertezza minn sorsi diversi li l-prezzijiet FOB jinkorporaw telf waqt l-immaniġġar u li dak it-telf huwa 2 % ogħla mit-telf waqt l-immaniġġar li possibbilment iseħħ meta l-mineral tal-ħadid jinbigħ lokalment.

(210) Barra minn hekk, ECL argumentat li l-prezz għall-esportazzjoni Awstraljan jinkludi taxxa ta' 22,5 % fuq il-profitti mill-estrazzjoni u għalhekk il-prezzijiet Awstraljani mhumiex komparabbli mal-prezzijiet Indjani tal-mineral tal-ħadid. Madankollu, huwa evidenti mis-sit web li rrefera għalih il-produttur esportatur li din it-taxxa tissostitwixxi r-royalties li tħallsu mill-kumpaniji tal-estrazzjoni u r-royalties kollha li tħallsu qabel id-dħul tiegħu jiġu skontati (55). Minħabba li, kif indikat fil-premessa ta' hawn fuq, il-prezzijiet Indjani jinkludu r-royalties, huwa raġonevoli li din it-taxxa tinżamm inkluża fil-prezz Awstraljan sabiex ikun żgurat tqabbil ġust.

(211) Abbażi ta' dan, il-Kummissjoni kkalkulat prezz FOB aġġustat, bħala l-aktar indikatur qrib possibbli għal prezz domestiku Indjan mingħajr distorsjoni. It-tqabbil bejn id-diversi settijiet ta' dejta jidher fil-tabella u l-graff li sse